title: Hanna Varis

text: Hanna Leena Kristiina Varis (3. toukokuuta 1959 Kuusankoski) on suomalainen taidemaalari ja taidegraafikko.


title: Hanna Varis

text: Varis on valmistunut 1990 taiteen maisteriksi Taideteollisesta Korkeakoulusta. Vuosina 2006-2009 hän jatko-opiskeli kansainvälisessä liikkuvassa yliopistossa: NUROPE, Nomadic University for Art, Philosophy and Enterprise in Europe (www.nurope.eu). Hän on pitänyt yli 50 yksityisnäyttelyä ja osallistunut yli sataa yhteisnäyttelyyn kotimaassa sekä ulkomailla.Hänen töitään on merkittävissä kokoelmissa niin kotimaassa kuin ulkomaillakin, muun muassa Kiasmassa, Amos Andersonin taidemuseossa, Helsingin kaupungin taidemuseossa ja Eduskunnan kokoelmissa sekä ulkomailla Wienin Albertina-museossa.


title: Hanna Varis

text: Varis on myös tehnyt graafista suunnittelua, muun muassa taittoa Taide-lehdelle ja Imagelle.


title: Cristian Molinaro

text: Cristian Molinaro (s. 30. heinäkuuta 1983 Vallo della Lucania, Salernon maakunta, Italia) on italialainen Italian Serie A:ssa pelaava jalkapalloilija. Hän on nykyään Torinon puolustajapelaaja.


title: Cristian Molinaro

text: Molinaro aloitti pelaamisen juniorina vuonna 2000 Salernitana Calciossa, jonka edustusmiehistöön Serie B -tasolle hän siirtyi 2002. Vuosina 2005 - 2007 hän siirtyi AC Sienan miehistöön ja näin korkeimmalle sarjatasolle Serie A:han. Juventus-kausi alkoi sen jälkeen. Maalinteossa miesten sarjoissa Molinaro ei ole onnistunut kuin kerran.


title: Luettelo ulkomaiden sarjoissa pelanneista suomalaisista jalkapalloilijoista

text: Seuraavassa on lueteltu ulkomaiden sarjoissa pelanneet suomalaiset miesjalkapalloilijat. Luettelossa on otettu huomioon vain sellaiset pelaajat, jotka ovat pelanneet virallisessa sarjaottelussa kahdella korkeimmalla sarjatasolla.


text:
Ylin sarjataso
Alemmat sarjatasot
Ylin sarjataso


text:
Ylin sarjataso
Alemmat sarjatasot


text: Ylin sarjatasoToinen sarjatasoYlin sarjataso


text: Toinen sarjatasoYlin sarjataso


text: Ylin sarjataso


text: Toinen sarjataso


text: ¹ "Tilanne 4. elokuuta 2017."


text: Toinen sarjatasoYlin sarjatasoAlemmat sarjatasotYlin sarjataso


text: Ylin sarjatasoAlemmat sarjatasotYlin sarjatasoAlemmat sarjatasotYlin sarjatasoYlin sarjatasoAlemmat sarjatasotYlin sarjataso


text: ¹ "Tilanne 11. elokuuta 2017."


text:
Ylin sarjataso
"¹ Tilanne 2. elokuuta 2017."


title: Mehdi Bennani

text: Mehdi Bennani (, "Mahdī Bannānī"; s. 25. elokuuta 1983 Fès, Marokko) on marokkolainen autourheilija. Hän aloitti kilpa-ajouransa 11-vuotiaana kartingin parissa. Bennani kilpailee tällä hetkellä WTCC kilpasarjassa BMW:llä, Proteam Motorsport -tallissa.


title: Kennedyn kirous

text: Kennedyjen kirous on yhteisnimitys monille traagisille tapahtumille, jotka ovat kohdanneet Kennedyn klaania vuosikymmenten varrella. Koska traagisia tapauksia on niin paljon, on jossakin vaiheessa alettu puhua Kennedyjen kirouksesta.


title: Kennedyn kirous

text: Monet suvun jäsenistä ovat kuolleet joko onnettomuuksissa tai muuten epätavallisista syistä. Tunnetuimpia tragedioita ovat John F. Kennedyn ja Robert F. Kennedyn murhat vuosina 1963 ja 1968 sekä John F. Kennedy nuoremman kuolema lentokoneonnettomuudessa yhdessä vaimonsa Carolyn Bessette Kennedyn ja Lauren Bessetten kanssa vuonna 1999.


title: Krasnoarmeisk

text: Krasnoarmeisk on:


title: Ripuli

text: Ripuli on oire, jossa ulosteen mukana poistuu tavallista runsaammin vettä. Se on tila, jossa uloste on löysää kolme kertaa tai enemmän päivässä. Se voi johtua nesteen imeytymisen heikkenemisestä, sen "vuotamisesta" takaisin suoleen, tai suolen liikkeiden voimakkaasta lisääntymisestä, jolloin vesi ei ehdi imeytyä. Tämän seurauksena uloste on löysää tai vetistä ja ulostustarve lisääntyy.


title: Ripuli

text: Ripulin tavallisimpia aiheuttajia ovat virukset (esimerkiksi norovirukset tai muut kalikivirukset) ja bakteerit (esimerkiksi stafylokokki, jonka erittämä toksiini aiheuttaa ruokamyrkytyksen, jonka seurauksena on äkillinen ripuli). Tunnetaan myös "dietäärinen" ripuli, jollaiseksi voidaan laskea esimerkiksi liiasta makeisten syönnistä aiheutunut ripuli, "iatrogeeninen" ripuli, joka voi aiheutua ulostuslääkkeistä sekä "rasvaripuli" tai "sappihapporipuli", jotka ovat oireita muista taudeista.


title: Ripuli

text: Sokerialkoholeista sorbitoli (E-koodi E420), mannitoli (E421), maltitoli (E965) ja laktitoli (E966) voivat aiheuttaa ripulia etenkin suurina annoksina.


title: Ripuli

text: Kehitysmaissa likaisesta vedestä tarttuvan ripulin aiheuttama nestehukka on yleisin lasten kuolinsyy. Tähän kuolee vuosittain noin 1,8 miljoonaa alle viisivuotiasta lasta.


title: Ripuli

text: Ruoansulatusjärjestelmää rauhoittavissa ripulilääkkeissä Suomessa käytetään loperamidia, joka on opioidi. Suomessa myytiin oopiumia sisältävää ripulilääkettä ilman reseptiä vuoteen 2008 asti, jonka jälkeen lääkkeen valmistus lopetettiin. Yhdysvalloissa on myös saatavilla ilman reseptiä Paregoric-tinktuuraa: oopiumiuutetta johon on lisätty kamferia.


title: Ripuli

text: Vakavassa ripulissa kehosta poistuu ripulin mukana runsaasti vettä, mikä johtaa kehon kuivumiseen ja nestehukkaan. Ripulista kärsivän on huolehdittava riittävästä nesteytyksestä. Veden sekaan lisätään ruokasuolaa ja tavallista sokeria. Kehitysmaiden ripulikuolemia voitaisiin estää nimenomaan tällä sokerin, suolan ja puhtaan veden seoksella. Vakavasta ripulista kärsivälle voidaan antaa nesteytystä myös tiputuksessa.


title: Juan Carlos Navarro

text: Juan Carlos Navarro Feijoo (s. 13. kesäkuuta 1980 Sant Feliu de Llobregat, Barcelona) on espanjalainen koripalloilija. Hänen seurajoukkueensa on FC Barcelona.


title: Juan Carlos Navarro

text: Navarro pelasi juniorina FC Barcelonan juniorijoukkueissa ja teki ensiesiintymisensä pääsarjassa vuonna 1997. Hän pelasi Barcelonassa kymmenen vuoden ajan ja voitti Korac Cupin, neljä kertaa Espanjan liigan, kolme kertaa Espanjan Cupin sekä kerran Euroliigan mestaruuden. Vuonna 2003 kun joukkue voitti Euroliigan, saavutti se myös halutun tripla-mestaruuden voitettuaan myös Espanjan liigan ja cupin.


title: Juan Carlos Navarro

text: Navarro ilmoittautui vuoden , vaikka olikin kärsinyt loukkaantumisista. Hieman yllättäen Washington Wizards varasi hänet numerolla 40. Wizards kuitenkin myi Navarron Memphis Grizzliesiin. Navarro siirtyi NBA:han vasta vuonna 2007. Hän teki 10,9 pistettä ja otti 2,6 levypalloa ottelua kohden ollen samalla yksi joukkueensa parhaista kolmen pisteen heittäjistä. Vaikka hänellä olikin ollut hyvä vuosi NBA:ssa, päätti hän lähteä takaisin Barcelonaan. Navarro teki Barcelonan kanssa viiden vuoden mittaisen sopimuksen.


title: Harhaluuloisuushäiriö

text: Harhaluuloisuushäiriö on vakava psykoosisairaus (ICD-tautiluokitus F22.0). Harhaluuloisuushäiriöissä ilmenee yhtäjaksoisesti vähintään kuukauden ajan erilaisia harhaluuloja. Harhaluuloisuushäiriötä kutsutaan myös paranoiaksi tai paranoidiseksi psykoosiksi, mikä on hieman harhaanjohtava, koska häiriöiden oirekuva voi olla varsin monentyyppinen eikä suinkaan aina vainoamiseen liittyvä.


title: Harhaluuloisuushäiriö

text: Ryhmä häiriöitä, joille on ominaista joko yhden ainoan harhaluulon tai toisiinsa liittyvien, tavallisesti jatkuvien ja joskus elinikäisten harhaluulojen kehittyminen. Harhaluulon tai harhaluulojen sisältö on hyvin vaihteleva. Usein ne ovat vainoavia, luultuun ruumiilliseen sairauteen liittyviä tai suuruusharhoja. Muuta psykopatologiaa ei yleensä esiinny; ajoittaiset masennusoireet ovat mahdollisia, ja haju- tai tuntoharhoja voi joissakin tapauksissa kehittyä.


title: Harhaluuloisuushäiriö

text: Psykologisena ilmiönä toisia kohtaan ilmenevä epäluuloisuus on luonnollista. Paranoidisuus on tavallinen oire myös muissa mielenterveyshäiriöissä, kuten skitsofreniassa (paranoidinen skitsofrenia). Rajanveto epäluuloiseen persoonallisuuteen (ICD-tautiluokituksessa F60.0) on myös häilyvä.


title: Harhaluuloisuushäiriö

text: Harhaluulon luonteen mukaan harhaluuloisuushäiriöt voidaan jakaa erilaisiin tyyppeihin:


title: Harhaluuloisuushäiriö

text: Diagnostiset kriteerit:


title: Harhaluuloisuushäiriö

text:
A. Esiintyy harhaluulo tai joukko toisiinsa liittyviä harhaluuloja, jotka ovat muita kuin tyypillisesti skitsofreenisiksi F20.0-20.3:n yleisissä kriteereissä G1.1, G1.b tai G1.d määritellyt (harhaluulot siis eivät ole täysin mahdottomia tai kulttuuriin
sopimattomia). Tyypillisesti ne ovat vainoamis-, suuruus-, mustasukkaisuus- ja seksuaalisuusharhaluuloja tai luultuun ruumiilliseen sairauteen liittyviä harhaluuloja.


title: Harhaluuloisuushäiriö

text: B. Kriteerin A mukainen harhaluulo (harhaluulot) on esiintynyt vähintään kolmen kuukauden ajan.


title: Harhaluuloisuushäiriö

text: C. Skitsofrenian (F20.0-20.3) yleiset kriteerit eivät täyty.


title: Harhaluuloisuushäiriö

text: D. Ei esiinny pitkäkestoisia aistiharhoja minkään aistin alueelta (saattaa kuitenkin esiintyä ohimeneviä tai ajoittaisia kuuloharhoja, jotka eivät ole kolmannessa persoonassa tai kommentoi jatkuvasti henkilöä).


title: Harhaluuloisuushäiriö

text: E. Masennusoireita (tai jopa masennustila, F32) voi ajoittain esiintyä, edellyttäen, että harhaluuloja ilmenee myös silloin, kun mielialahäiriötä ei esiinny.


title: Harhaluuloisuushäiriö

text: F. Ei ole näyttöä F00-F09:ssä luetellusta ensisijaisesta tai toissijaisesta elimellisestä mielenterveyshäiriöstä tai psykoaktiivisten aineiden käytöstä aiheutuvasta psykoottisesta häiriöstä (F1x.5).


title: Harhaluuloisuushäiriö

text: Tätä diagnoosia ei voi asettaa, jos potilaalla on selviä ja jatkuvia kuuloharhoja. Sama koskee skitsofreenisiä oireita, kuten vaikutuselämyksiä ja huomattavaa tunteiden köyhtymistä, sekä selviä todisteita aivosairaudesta. Satunnaiset tai hetkelliset kuuloharhat eivät kuitenkaan sulje pois tätä diagnoosia, jos ne eivät ole tyypillisesti skitsofreenisiä ja muodostavat vain pienen osan kliinisestä kokonaiskuvasta ja etenkin, jos ne esiintyvät vanhahkoilla potilailla. Sairaus alkaa yleensä keski-iässä, mutta joskus, erityisesti kun on kyse uskomuksesta kehon epämuodostuneisuudesta, varhaisessa aikuisiässä. Harhaluulojen sisältö ja niiden puhkeaminen ovat usein yhteydessä henkilön elämäntilanteeseen, esimerkiksi vainoamisharhat vähemmistöjen jäsenillä. Suoraan harhaluulojärjestelmiin liittyviä toimia ja asenteita lukuun ottamatta, potilaan tunteet, puhe ja käyttäytyminen ovat normaaleja.


title: Harhaluuloisuushäiriö

text: Harhaluuloisuushäiriö on melko harvinainen sairaus; arvioidaan, että n. 0,1–0,4 % väestöstä sairastaa sitä. Tarkkaa määrää ei kuitenkaan tiedetä, koska kyseessä on kapea-alainen häiriö, joka ei välttämättä vaikuta esim. työkykyyn, ja hoitoon hakeutuu ilmeisesti vain pienehkö osa potilaista. Se on tavallisin keski-ikäisillä tai sitä vanhemmilla ihmisillä. Harhaluuloisuushäiriön diagnosoinnissa täytyy varmistua siitä, että kyse ei ole huomattavasti yleisemmästä skitsofreniasta, jota sairastaa n. 1 % väestöstä. Skitsofrenia puhkeaa tyypillisesti varhaisaikuisuudessa ja ennen keski-iän saavuttamista; sen sijaan harhaluuloisuushäiriötä esiintyy keski-ikäisillä ja sitä vanhemmilla ihmisillä. Varmaa käsitystä harhaluuloisuushäiriön etiologiasta ei ole olemassa: etiologiaan vaikuttanevat useat syytekijät.


title: Harhaluuloisuushäiriö

text: Varsinaisen harhaluuloisuushäiriön tärkein oire on pysyvä harhaluulo, joka muistuttaa lähinnä päähänpinttymää eli pakkomiellettä. Häiriö on psykoottinen tila, koska mitkään vastakkaiset todistelut eivät voi horjuttaa uskoa harhaluuloon, ja havainnot tulkitaan aina tukemaan harhaluuloa. Harhaluuloisuushäiriössä harhaluulot ovat varsin erilaisia kuin skitsofreniaan liittyvät harhaluulot. Skitsofreniassa harhaluulot ovat yleensä kummallisia ja absurdeja – harhaluuloisuushäiriössä ne saattaisivat sinänsä olla jotenkin mahdollisia mutta luultavasti epätodennäköisiä. Ongelmana on etenkin se, ettei aina voida olla varmoja siitä, onko harhaluulossa perää vai ei.


title: Harhaluuloisuushäiriö

text: Hoitomuotona on psykoterapia.


title: Raimo Heiskanen

text: Raimo Valmari Heiskanen (9. heinäkuuta 1922 Viipuri – 4. huhtikuuta 2000 Vantaa) oli suomalainen kenraalimajuri, joka toimi pitkään Suomen rauhanaikaisen sotilastiedustelun rakentajana.


title: Raimo Heiskanen

text: Heiskanen pääsi ylioppilaaksi Helsingin V yhteiskoulusta vuonna 1941. Kouluvuosina hän toimi suojeluskunnassa ja talvisodan kotijoukoissa. Vähän ennen jatkosodan alkamista hän aloitti varusmiespalveluksensa. Hän valmistui Kadettikoulusta vuonna 1943 ja palveli Jalkaväkirykmentti 8:ssa.


title: Raimo Heiskanen

text: Sodan jälkeen Heiskanen toimi Pohjois-Norjan avustamiskomitean yhteysupseerina sekä Rajavartiostossa Rovaniemellä, Ylitorniossa ja Onttolan varuskunnassa Pohjois-Karjalassa. Hän valmistui Sotakorkeakoulusta vuonna 1955 (ye-upseeri 1956).


title: Raimo Heiskanen

text: Heiskanen siirtyi vuonna 1959 Pääesikuntaan toimistoesiupseeriksi rakentamaan tiedusteluorganisaatiota muun muassa Risto Hyvärisen ja Lauri Sutelan kanssa. Hän toimi tarkastusosastolla, joka sittemmin muutti nimensä tiedusteluosastoksi, 23 vuotta, kunnes jäi eläkkeelle vuonna 1982. Hän oli vuosina 1965–1969 Varsovassa sotilas-, laivasto- ja ilmailuasiamiehenä ja isännöi kotonaan lukuisia Kylmän sodan eri osapuolien sotilasasiamiesten tapaamisia. Kotimaahan palattuaan hän toimi tiedusteluosastolla toimistopäällikkönä sekä vuodesta 1972 lähtien tiedustelupäällikkönä aina vuoteen 1982 asti, jolloin siirtyi eläkkeelle.Suomen Leijonan 1.lk komentajamerkkiSuomen Valkoisen Ruusun 1.lk ritariristiVapaudenristin4.lk miekkojen keraPohjantähden ritarikunta 1.lk komentajamerkkiSotilasansiomitaliRajavartiolaitoksen ansioristiTalvisodan muistomitaliJatkosodan muistomitaliPuolustusvoimien kultainen ansiomitaliRajavartiolaitoksen kultainen ansiomitali


title: Raimo Heiskanen

text: Heiskanen toimi 1960-luvulla "Sotilasaikakauslehden" toimittajana. Hän kirjoitti useita lehtiartikkeleita ja ohjesääntökäsikirjoituksia sekä käänsi vieraskielisiä tekstejä. Eläkevuosinaan hän kirjoitti kolme kirjaa sotien ajan päämajan tiedustelusta ja operatiivisesta osastosta sekä pienen pamfletin noottikriisistä ja Neuvostoliiton Suomea kohtaan 1970-luvulla harjoittamasta painostuksesta.


title: Raimo Heiskanen

text: Otava julkaisi Raimo Heiskasen elämäkerran Pertti Suomisen kirjoittamana syksyllä 2012.


title: Birao

text: Birao on Vakagan prefektuurin pääkaupunki Keski-Afrikan tasavallassa. Se sijaitsee tasavallan pohjoisosassa. Vuonna 2004 kaupungin asukasluvuksi laskettiin noin 22 000, mutta vuonna 2007 kaupunki oli lähes autioitunut hallituksen joukkojen ja kapinallisten rajujen yhteenottojen seurauksena. Ilmeisesti 95 % kaupungin väestöstä pakeni taisteluja.


title: Birao

text: Vuonna 2010 Tšad valloitti kapinallisten hallitseman Biraon ja luovutti sen YK:n rauhanturvaajajoukoille.


title: Birao

text: Biraossa on lentoasema (IATA: IRO, ICAO: FEFI).


title: Tom Sjöberg

text: Tom Sjöberg (s. 9. maaliskuuta 1946 Helsinki) on suomalainen liikemies, joka on ollut mukana rikollisessa toiminnassa. Hän oli seksiviihdealan edelläkävijöitä Suomessa. Nykyään Sjöberg on eläkkeellä.


title: Tom Sjöberg

text: Tom Sjöberg on kasvanut Rööperissä, Helsingin Punavuoressa, yhden huoneen ja keittiön asunnossa Albertinkadulla. Hänen yksinhuoltajaäitinsä teki kahta työtä. Sjöbergin isä oli muuttanut Ruotsiin vuonna 1953. Tom kävi ruotsinkielistä kansakoulua, Cygnaeus-koulua.


title: Tom Sjöberg

text: Sjöberg on pitänyt lapsuutensa keskeisinä muovaavina tekijöinä kasvuympäristöä ja siinä selviytymistä. Merkittävää oli sodanjälkeinen pula ja siitä syntynyt musta pörssi, salakuljetus sekä alkoholin laiton myynti. Sjöberg aloitti alkoholin luvattoman katumyynnin eli niin sanotun lestinheiton 12-vuotiaana toimien sukulaisensa apulaisena. Alkoholin myynti Alkon myymälöissä perustui tuolloin ostolupaan eli niin sanottuun viinakorttiin. Maaseudun asukkaille tarkoitetuista korteista puuttuivat myymäläkohtaiset rajoitukset. Tätä käytettiin hyväksi hankkimalla myyntivarastoa "maalaiskortin" omistavien asiamiesten avulla.


title: Tom Sjöberg

text:
Tom Sjöberg siirtyi 1967 Tukholmaan tehdäkseen alkoholin katukauppaa Slussenilla ja laajensi toimintaansa muilla myyjillä. Sjöberg palasi Suomeen 1968 myytyään toimintansa Teuvo Aaltoselle.
Yhdessä Pertti Hassisen kanssa Sjöberg perusti Antikvaarinen kirja ja tupakka -liikkeen Albertinkatu 20:een vuonna 1968. Liike harjoitti nimellisen toimintansa lisäksi pornon myyntiä sekä alkoholin laitonta myyntiä. Kiinteistö tunnettiin nimellä Nousevan auringon talo. Yläkerrassa oli jazz-klubi. Toiseen liikkeeseensä Sjöberg hankki myyntivarastoa huijaamalla ruotsalaisen Josefssonin salakuljettaman pornolastin ja tukahduttamalla tämän vaatimukset väkivallan uhalla.


title: Tom Sjöberg

text: Sjöbergillä on mittavat vuosien aikana kertyneet verovelat, joita hän pitää epäoikeudenmukaisina ja tekaistuina. Sjöberg on kokenut viranomaisten toiminnan mielivaltaisena ja epärehellisenä.


title: Tom Sjöberg

text: Sjöberg on omien sanojensa mukaan lopettanut ”rosvobisnekset” kokonaan 70-luvun lopulla. Hän sai 1980-luvulla tuomion salakuljetuksesta ja istui vankilassa vuoden ajan 1986-1987.


title: Tom Sjöberg

text: Sjöberg harrastaa 1950-luvun rockia, ja hän on esiintynyt Helsingin eri ravintoloissa ja mm. Rööperifest-katufestivaaleilla rock-laulusolistina eri yhtyeiden kanssa. Hän oli aikoinaan yhden talven kiertueella myös Kööpenhaminan musiikkiklubeilla yhdessä Kaj Fogelholmin kanssa. Hän julkaisi omakustanteena myös "Jailhouse Blues" -nimisen C-kasetillisen 1950-luvun rockmusiikkia 1990-luvulla yhdessä Matti ”Volvo” Markkasen ja Tony Antonen kanssa. Sjöberg toimi myös Helsingissä Iso-Roobertinkadulla toimineen King’s Kakadu -ravintolan PR-päällikkönä 1990-luvulla. Samoin hän oli mukana King’s-nyrkkeilytallissa, joka järjesti ammattilaisten nyrkkeilyiltoja Helsingissä 1990-luvulla.


title: Tom Sjöberg

text: Sjöbergillä diagnosoiittin syöpä vuonna 2015.


title: Tom Sjöberg

text: Vuonna 2005 julkaistiin Sjöbergin ja Harri Nykäsen yhdessä kirjoittama kirja "". Kirjan pohjalta on tehty Aleksi Mäkelän ohjaama "Rööperi"-niminen elokuva, joka sai ensi-iltansa 2009.


title: Tom Sjöberg

text: Kirjasta julkaistiin syksyllä 2017 Crime Timen kustantama päivitetty laitos, jossa on uutta tekstiä ja valokuvia. Kirja on nimeltään "Rööperi: Lestinheittäjät, gangsterit ja kovanaamat". Ohjaaja Olli Saarela suunnittelee teoksen pohjalta elokuvaa.


title: Kai Halmevaara

text: Kai Yrjö Halmevaara (9. huhtikuuta 1916 Rauma – 17. huhtikuuta 2000 Helsinki) oli suomalainen yleisesikuntaupseeri ja kenraaliluutnantti, joka toimi toisessa maailmansodassa ilmatorjuntaupseerina sekä rauhan aikana Pääesikuntassa materiaalisen puolustuskyvyn kohottajana ja viimeiset palvelusvuotensa Etelä-Suomen sotilasläänin komentajana.


title: Kai Halmevaara

text: Halmevaara pääsi ylioppilaaksi Helsingin normaalilyseosta vuonna 1936. Hän valmistui upseeriksi Kadettikoulusta vuonna 1939 ja yleisesikuntaupseeriksi Sotakorkeakoulusta vuonna 1951. Hän suoritti Helsingin yliopistossa lainopin kandidaatin tutkinnon vuonna 1957.


title: Kai Halmevaara

text: Talvisodassa Halmevaara palveli jaosjohtajana Ilmatorjuntarykmentti 1:ssä sekä jatkosodassa it-patterin päällikkönä 1941-1942, Ilmatorjuntarykmentti 2:n koulutustoimiston päällikkönä 1942-1943 sekä upseerikurssien johtajana Ilmatorjuntakoulussa 1944. Sodan jälkeen hän toimi Ilmatorjuntarykmentti 2:ssa koulutus- ja järjestelyupseerina.


title: Kai Halmevaara

text: Sotakorkeakoulusta valmistuttuaan Halmevaara palveli pitkään Pääesikunnan operatiivisella osastolla ja sotatalousosastolla. Operatiivisen osaston toimistoupseerina hän oli 1951-1953. Jälleen Ilmatorjuntakoulun upseerikurssin johtajana hän oli 1953-1955. Pääesikunnan operatiivisen osaston toimistoesiupseerina ja aselajitoimiston päällikkönä hän palveli 1955-1960. Sotataloustoimiston päällikkönä Halmevaara palveli 1960-1965. Hän oli pääesikunnan järjestelyosaston päällikkö vuosina 1965–1966 ja sotatalousosaston päällikkö vuosina 1966–1967. Vuonna 1967 hänet nimitettiin sotatalouspäälliköksi ja seuraavana vuonna päämajamestariksi. Hän oli merkittävässä roolissa taisteluvälinehankintojen avaamisessa Neuvostoliitosta.


title: Kai Halmevaara

text: Halmevaara nimitettiin vuonna 1969 Etelä-Suomen sotilasläänin komentajaksi, josta hän siirtyi reserviin vuonna 1976. Vuosina 1975–1985 hän toimi Korkeimman oikeuden sotilasjäsenenä.


title: Kai Halmevaara

text: Ylennykset: vänrikki 1939, luutnantti 1940, kapteeni 1943, majuri 1953, everstiluutnantti 1959, eversti 1965, kenraalimajuri 1967, kenraaliluutnantti 1971.


title: Leppävesi (järvi)

text: Leppävesi on järvi, joka sijaitsee Jyväskylän kaupungin sekä Laukaan ja Toivakan kuntien alueella. Se laskee Jyväskylän luona Vaajavirtaa pitkin Päijänteeseen. Järvi on pohjois-eteläsuuntainen noin 30 km pitkä mutta kapea järvi (leveys monin paikoin noin 1 km). Se alkaa pohjoisessa Laukaan Vihtasillasta ja ulottuu etelässä Toivakan kirkonkylään saakka.


title: Leppävesi (järvi)

text: Leppäveden suurin saari on siltojen mantereeseen yhdistämä Oravasaari. Pääosa Oravasaaren kylästä ei nimestään huolimatta sijaitse tässä saaressa vaan Leppäveden ja Päijänteen välisellä kannaksella. Muita suurehkoja saaria ovat niin ikään siltojen mantereeseen yhdistämät Kuusisaari ja Karisaari. Pienempiä saaria ovat muiden muassa Pyhäsaari, Oksassaari ja Pernasaari.


title: Leppävesi (järvi)

text: Järven kautta kulkee Päijänteen ja Keiteleen välinen kanavareitti. 1970-luvulle saakka Leppävesi aiheutti länsi-itäsuunnan maantieliikenteessä varsin pitkän mutkan, mutta nykyisin Valtatie 9 ylittää Leppäveden pengertä ja kahta lyhyttä siltaa pitkin. Rautatieliikenteessä Leppäveden ylitys rakennettiin jo 1918 Jyväskylän–Pieksämäen rataosalle.


title: Christa Helm

text: Christa Helm (oik. Sandra Lynn Wohlfeil, 11. marraskuuta 1949 Milwaukee, Wisconsin, Yhdysvallat – 12. helmikuuta 1977 West Hollywood, Los Angeles, Kalifornia, Yhdysvallat) oli yhdysvaltalainen näyttelijä. Hän alkoi seurustella vuonna 1965 Gary Clementsin kanssa, ja heille syntyi yksi lapsi. Lyhyeksi jääneen uransa aikana Helm ehti näytellä elokuvissa "Legacy of Satan" (1974) ja "Let’s Go for Broke" (1974) sekä televisiosarjoissa "Starsky ja Hutch" ja "Wonder Woman". Helmikuussa 1977 hän kuoli 27-vuotiaana selvittämättömäksi jääneen väkivaltarikoksen uhrina.


title: Toploader

text: Toploader oli englantilainen rockyhtye Eastbournesta, joka perustettiin vuonna 1997. Toploader tunnetaan parhaiten King Harvestin "Dancing in the Moonlight" -kappaleen coverista, josta tuli maailmanlaajuinen hitti.


title: Bambi Allen

text: Bambi Allen (oik. Rosalie Erbsen, 2. toukokuuta 1938 Illinois, Yhdysvallat – 21. tammikuuta 1973 Los Angeles, Kalifornia) oli yhdysvaltalainen naisnäyttelijä, jonka näyttelijänura sijoittui 1960-luvun lopulta 1970-luvun alkuun.


title: Bambi Allen

text: Bambi Allen menehtyi syöpään 21. tammikuuta vuonna 1973.


title: Naamioseeprapeipot

text: Naamioseeprapeipot ("Poephila") on loistopeippojen heimoon kuuluva varpuslintusuku. Naamioseeprapeippojen sukuun kuuluu BirdLifen mukaan kolme lajia.


title: Ida Ljungqvist

text: Ida Ljungqvist (s. 27. syyskuuta 1981 Tansania) on valokuvamalli ja Playboy-tyttö.


title: Ida Ljungqvist

text: Ljungqvist oli Playboyn marraskuun 2008 "Playmate of the Month" ja vuoden 2009 Playmate of the Year ollen näin lehden historian 50. PMOY -voittaja.


title: Ida Ljungqvist

text: Ljungqvist syntyi Tansaniassa ruotsalaiselle isälle ja tansanialaiselle äidille. Hän on kaikkien aikojen ensimmäinen Afrikassa syntynyt playmate. Isänsä UNICEFille työskentelyn vuoksi Ljungqvist on matkustellut paljon etenkin lapsena: hän on asunut 13 maassa, muun muassa Zimbabwessa ja Vietnamissa. Ljungqvist puhuu englantia, ruotsia ja swahilia.


Pöytätenniksen maailmanmestaruuskilpailut 2009 kilpailtiin Jokohamassa, Japanissa 28. huhtikuuta – 5. toukokuuta. Lajeina olivat miesten kaksinpeli, naisten kaksinpeli, miesten nelinpeli, naisten nelinpeli ja sekanelinpeli. Kiina voitti kaikki mestaruudet.


title: Pöytätenniksen maailmanmestaruuskilpailut 2009

text: Loppuottelu:


title: Oscar Ohlis

text: Erik Oscar Bengtsson Ohlis (s. 13. toukokuuta 1983 Vöyri) on suomalainen poliitikko. Hänen puolueensa on Suomen ruotsalainen kansanpuolue (RKP).


title: Oscar Ohlis

text: Ohlis on RKP:n nuorisojärjestön Svensk Ungdomin entinen puheenjohtaja. Hän toimi tehtävässä huhtikuusta 2008 alkaen, voitettuaan järjestön liittokokouksen äänestyksessä istuvan puheenjohtajan Minna Lindbergin äänin 63–44. Vuonna 2009 hänet valittiin uudelleen. Hän ei pyrkinyt enää toiselle jatkokaudelle liittokokouksessa 2010, jossa hänen seuraajakseen valittiin Fredrika Åkerö. Ennen puheenjohtajuuttaan Ohlis toimi Svensk Ungdomin varapuheenjohtajana vuosina 2007–2008, järjestön Vöyrin paikallisosaston puheenjohtajana vuosina 2006–2008 ja järjestön Pohjanmaan piirin puheenjohtajana vuonna 2006.


title: Oscar Ohlis

text: Ohlis kirjoitti ylioppilaaksi vuonna 2002 Vöyrin yhteislukiosta () ja samasta vuodesta alkaen hän opiskeli Åbo Akademin Vaasan kampuksella, pääaineenaan sosiaalipolitiikka ja sivuaineinaan julkishallinto ja sosiologia. Hän valmistui valtiotieteiden maisteriksi vuonna 2011. Vuonna 2007 hän toimi Åbo Akademin ylioppilaskunnan Vaasan osaston hallituksen puheenjohtajana.


title: Oscar Ohlis

text: Ohlis oli vuosina 2009–2011 Vaasan kaupunginvaltuuston jäsen. Hän sai kunnallisvaaleissa 2008 179 ääntä. Hän erosi kaupunginvaltuuston jäsenyydestä muutettuaan Helsinkiin. Myös hänen tätinsä Ulla Granfors ja isoisänsä Thor Österholm ovat toimineet Vaasan kaupunginvaltuutettuina, jälkimmäinen yli neljänkymmenen vuoden ajan vuoteen 2008 asti. Ohlisin kaksoisveli Victor ja äiti Karita ovat puolestaan Vöyrin kunnanvaltuuston jäseniä.


title: Oscar Ohlis

text: Ohlis oli ehdolla europarlamenttivaaleissa 2009.


title: Chantal Akerman

text: Chantal Akerman (6. kesäkuuta 1950 – 5. lokakuuta 2015) oli belgianjuutalainen elokuvaohjaaja ja taiteilija. Hän on tunnettu ”hyperrealistisesta” tyylistään. Akermanin tunnetuin elokuva on "Jeanne Dielman, 23 quai du Commerce, 1080 Bruxelles" vuodelta 1975. Vuonna 2018 BBC:n kansainvälinen asiantuntijaraati äänesti sen kaikkien aikojen 20 parhaan ei-englanninkielisen elokuvan joukkoon.


title: Chantal Akerman

text: Akermanin isovanhemmat ja hänen äitinsä lähetettiin Auschwitziin, mutta vain hänen äitinsä tuli takaisin.


title: Chantal Akerman

text: Akerman kuoli 5. lokakuuta 2015 Pariisissa. "Le Monde" -lehden mukaan Akerman surmasi itsensä.


title: Ann Lindsay Wynyard

text: Ann Lindsay Wynyard on tiibetinspanielien kasvattaja.


title: Ann Lindsay Wynyard

text: Wynyard kirjoitti ensimmäisen kirjansa "The Dog Directory Guide to the Tibetan Spaniel, The Dog Directory" vuonna 1974 pitkälti omiin käytännön kokemuksiinsa perustuen. Hän käsitteli kirjassaan muun muassa tiibetinspanielin hoitoa, ruokintaa ja pentujen kasvattamista. Vuonna 1980 kirjasta julkaistiin täydennetty painos, johon oli lisätty muun muassa Pohjoismaiden ja Amerikan alueen tiibetinspanielien historiaa. Uuden painoksen nimeksi tuli "The Dog Directory Guide to Owning a Tibetan Spaniel, The Dog Directory". Vuonna 1986 ilmestyi "The Tibetan Spaniel Handbook", jonka Wynyard kirjoitti Jeanne Holsapplen kanssa. Siinä pääpaino on tiibetinspanielin amerikkalaisessa historiassa, mutta kirjassa käsitellään myös tiibetinspanielin historiallista taustaa, sen historiaa Englannissa ja rotumääritelmää.


title: Ann Lindsay Wynyard

text: Wynyardin teokset tekivät omalta osaltaan hänet tunnetuksi tiibetinspanielien harrastajien keskuudessa ympäri maailman jo 1970- ja 1980-luvuilla. Ann Lindsay Wynyard oli Phyllis M. Mayhew’n ohella yksi ensimmäisistä, jotka kirjoittivat varsinaisesti tiibetinspanieleista.


title: Lagwagon

text: Lagwagon on yhdysvaltalainen punk-yhtye, joka on perustettu vuonna 1990 Kalifornian Goletassa, Yhdysvalloissa. Yhtye on julkaissut yhteensä 10 albumia Fat Wreck Chords -levy-yhtiön kautta. Niistä seitsemän on studioalbumia, yksi EP, yksi livealbumi ja yksi kokoelma mm. B-puolen julkaisuja ja demoja. Yhtyeen laulaja Joey Cape kuuluu myös yhtyeisiin Me First and the Gimme Gimmes, The Playing Favorites ja Bad Astronaut.


title: Raili Hoviniemi

text: Raili Hillevi Lampinen (o.s. Hoviniemi, s. 13. toukokuuta 1936 Joensuu) on entinen suomalainen telinevoimistelija ja uimahyppääjä.


title: Raili Hoviniemi

text: Raili Hoviniemi sijoittui Helsingin 1952 kesäolympialaisissa yhteisvoimistelukilpailussa viidenneksi, telinevoimistelun joukkuekilpailussa 13:nneksi, 8-ottelussa 102:nneksi, puomilla 66:nneksi, permannolla 101:nneksi, nojapuilla 114:nneksi ja hypyssä 116:nneksi. Hän osallistui MM-kilpailuihin vuonna 1954.


title: Raili Hoviniemi

text: "Sesse" Hoviniemi edusti seuratasolla Helsingin Voimistelijoita ja Helsingin Telinetyttöjä. Hän saavutti SM-hopeaa vuonna 1954 ja SM-pronssia 1955. Vuosina 1951–1956 hän kilpaili kolmessa maaottelussa Ruotsia ja Neuvostoliittoa vastaan.


title: Raili Hoviniemi

text: Hoviniemi kilpaili myös uimahyppääjänä edustaen Helsingfors Simsällskapia. Hän osallistui Pohjoismaiden mestaruuskilpailuihin vuonna 1955 ja voitti Suomen mestaruuden ponnahduslautahypyissä vuosina 1955 ja 1957 sekä kerroshypyissä vuosina 1956 ja 1957.


title: Purjehdus kesäolympialaisissa 1936

text: Berliinin kesäolympialaisissa 1936 kilpailtiin purjehduksessa 4. - 12. elokuuta neljässä eri veneluokassa. Kilpailupaikkana toimi Kielin kaupungin satama Itämeren lounaisosassa.


title: HMS Charybdis (88)

text: HMS Charybdis (viirinumero 88) oli Britannian kuninkaallisen laivaston Dido-luokan ilmatorjuntaristeilijä. "HMS Charybdis" tilattiin Cammell Lairdin telakalta osana vuoden 1938 laivasto-ohjelmaa ja se otettiin palveluskäyttöön 3. joulukuuta 1941.


title: HMS Charybdis (88)

text: "HMS Charybdis" liitettiin palvelukseen otettaessa Kotilaivastoon, kunnes se siirrettiin huhtikuussa 1942 Gibraltarille Force H:hon korvaamaan "HMS Hermionen". Alus osallistui Maltan saattueiden suojaamiseen (operaatiot Harpoon ja Pedestal) sekä lentokoneiden toimittamiseen Maltan puolustajille.


title: HMS Charybdis (88)

text: "HMS Charybdis" kuului marraskuussa Pohjois-Afrikan maihinnousun itäisen maihinnousun Force O:hon. Alus osallistui syyskuussa 1943 Salernon maihinnousuun, josta se palasi Plymouthin osastoon.


title: HMS Charybdis (88)

text: "HMS Charybdikseen" osui 23. lokakuuta 1943 saksalaisen torpedoveneen "T23" ja/tai "T27":n laukaisema torpedo yöllisessä taistelussa Bretagnen pohjoisrannikolla. Osuman seurauksena alus upposi.


title: Seychellienjättiläiskilpikonna

text: Seychellienjättiläiskilpikonna ("Dipsochelys hololissa") on Seychelleillä ennen tavattu, sukupuuttoon luonnosta kuollut jättiläiskilpikonna. Ne laidunsivat marskimaiden ja purojen reunoja. Ne ovat erikoisia sillä ne juovat vettä nenällään.


title: Seychellienjättiläiskilpikonna

text: Uroksen kilpi on noin 100 cm pitkä, naaraan n. 80 cm. Suurimman painon saavuttanut seychellienjättiläiskilpikonna painoi 254 kg. Yleisväritys on tumma. Laji muistuttaa hieman aldabranjättiläiskilpikonnaa.


title: Seychellienjättiläiskilpikonna

text: Seychellienjättiläiskilpikonnat asuttivat Seychellien kiviperäisiä saaria. Lajin kanta oli varsin yleinen ennen kuin sitä alettiin tappaa massoittain 1800-luvun keskivaiheilla. Nykyisin ainoat tunnetut yksilöt löytyvät vankeudesta.


title: Seychellienjättiläiskilpikonna

text: Parittelun jälkeen naaras munii 9-25 munaa jotka kuoriutuvat 120-130 päivän kuluttua. Ne ovat 6-7 cm pitkiä. Sukukypsyyden ne saavuttavat 20-25 vuoden iässä.


title: Seychellienjättiläiskilpikonna

text: Seychellienjättiläiskilpikonnan kanta väheni dramaattisesti 1800-luvun keskivaiheilla, sillä niitä tapettiin joukoittain. 1840-luvulla laji oli kadonnut luonnosta ja sen oletettiin kuolleen sukupuuttoon.


title: Seychellienjättiläiskilpikonna

text: 1990-luvulla Seychelleiltä löydettiin kahdeksan lajin elossa olevaa yksilöä, jotka on otettu vankeuteen lisääntymisohjelmia varten. Lisäksi maailman eläintarhoissa on yhteensä 12 lajin yksilöä. Lisääntymisohjelmat tuottavat jonkinasteista tulosta; 2002 syntyi kaksi uutta koirasta, vuonna 2004 syntyi uusi koiras, 2003 ja 2004 syntyi yhteensä kaksi naarasta, kumpikin eri vuonna. 2005 tuli paljon poikasia. Lisäksi syntyi 45 poikasta risteyttämällä seychellienjättiläiskilpikonna ja arnoldinjättiläiskilpikonna.


title: Records Are Forever

text: Records Are Forever on Don Johnson Big Bandin 6. toukokuuta 2009 julkaistu järjestyksessään neljäs albumi. Albumilta on julkaistu singlenä "L.L.H" ja "Running Man". L.L.H-singlestä julkaistiin musiikkivideo. Bändin mukaan albumi sisältää enemmän rock- ja R&B-tyylistä musiikkia. Records Are Forever -albumilla on kuultavissa useiden vierailevien artistien taidonnäytteitä. Esimerkiksi kappaleella "Rush" laulaa myös Anna Abreu.


title: Records Are Forever

text: Albumi nousi Suomen virallisen listan sijalle 10.


title: HMS Cleopatra (33)

text: HMS Cleopatra (viirinumero 33) oli Britannian kuninkaallisen laivaston Dido-luokan ilmatorjuntaristeilijä. "HMS Cleopatra" tilattiin Hawthorn Leslie and Companyn telakalta osana vuoden 1938 laivasto-ohjelmaa ja se otettiin palveluskäyttöön 5. joulukuuta 1941.


title: HMS Cleopatra (33)

text: "HMS Cleopatra" siirrettiin alkuvuodesta 1942 Gibraltarille ja se purjehti 9. helmikuuta edelleen Maltalle, missä alus välittömästi vaurioitui lentopommin osumasta. Korjausten yhteydessä alukselta poistettiin puolentuuman konekiväärit, jotka korvattiin viidellä yksiputkisella 20 millimetrin ilmatorjuntatykillä. Korjausten jälkeen alus siirtyi maaliskuun alussa Välimeren laivastoon Aleksandriaan, missä se liitettiin 15. risteilijäviirikköön, jonka mukana se osallistui toiseen Ison-Syrtin taisteluun.


title: HMS Cleopatra (33)

text: "HMS Cleopatra" suojasi kesäkuussa saattueita operaatioissa Harpoon/Vigorous ja elokuussa tulitti Rhodoksen maakohteita osana operaatio Pedestalia. Alus liitettiin tammikuussa 1943 Force K:hon ja sijoitettiin Maltalle ja edelleen Force Q:hon Bôneen (nyk. Annaba). Kummassakin yksikössä aluksen tehtävänä oli estää akselivaltojen saattueiden kulku Pohjois-Afrikan ja Italian välillä.


title: HMS Cleopatra (33)

text: "HMS Cleopatra" liitettiin 12. risteilijäviirikköön, jonka mukana se osallistui kesäkuussa Sisilian maihinnousuun, jonka jatkona alus tuki maihinnousseiden maavoimien taistelua. Maihinnousun vuoksi aluksen ilmatorjuntaa oli vahvistettu kuudennella 20 millimetrin tykillä. Alukseen osui 16. heinäkuuta italialaisen sukellusveneen "Dandolon" laukaisema torpedo, joka aiheutti suurta tuhoa. Alukselle tehtiin tilapäiskorjaukset Maltalla, ja se purjehti lokakuussa Yhdysvaltoihin Philadelphiaan varsinaisia korjauksia varten.


title: HMS Cleopatra (33)

text: Telakalla tehtyjen korjausten aikana alukselta poistettiin Q-torni ja neljä 20 millimetrin ilmatorjuntatykkiä. Alukselle asennettiin neliputkinen kahdennaulan ilmatojuntatykki Q-tornin paikalle, ja sille asennettiin lisäksi viisi kaksiputkista 20 millimetrin ilmatorjuntatykkiä. "HMS Cleopatra" palasi telakalta marraskuussa 1944, ja se siirrettiin 1945 Itä-Intian osastoon, jossa alus oli syyskuussa ensimmäinen takaisin vallattuun Singaporeen purjehtinut sotalaiva.


title: HMS Cleopatra (33)

text: Sodan päätyttyä "HMS Cleopatra" palveli 5. risteilijäviirikössä Itä-Intian osastossa, kunnes palasi 7. helmikuuta 1946 Portsmouthiin huoltoon. Aluksen palattua palvelukseen se liitettiin Kotilaivaston 2. risteilijäviirikköön, kunnes se siirrettiin 1951 Välimerelle. Alus palasi 12. helmikuuta 1953 Chathamiin palveluksesta poistettavaksi. "HMS Cleopatra" saapui 15. joulukuuta 1958 Cashmorelle Newportiin romutettavaksi.


title: Recess: All Growed Down

text: Recess: All Growed Down on "Disneyn Välitunti" -animaatiosarjaan pohjautuva animaatioelokuva, jonka tuotti Walt Disney Television Animation. Se sai ensi-iltansa vuonna 2003.


title: HMS Dido (37)

text: HMS Dido (viirinumero 37) oli Britannian kuninkaallisen laivaston Dido-luokan ilmatorjuntaristeilijä. "HMS Dido" tilattiin Cammell Lairdin telakalta osana vuoden 1936 laivasto-ohjelmaa ja se otettiin palveluskäyttöön 30. syyskuuta 1940.


title: HMS Dido (37)

text: "HMS Dido" liitettiin palvelukseen otettaessa Kotilaivaston 15. Risteilijäviirikköön. Alus osallistui marraskuussa 1940 saksalaisten alusten etsintään näiden upotettua "HMS Jervis Bayn". Alus siirrettiin huhtikuussa 1941 täydennyksenä Välimeren laivastoon.


title: HMS Dido (37)

text: "HMS Dido" osallistui tapahtumiin Kreetan vesillä ja Punaisella merellä. Alukseen osui lentopommi Kreetan taisteluiden aikana ja sen vauriot korjattiin tilapäisesti Durbanissa ja Simonstownissa ennen purjehdusta Yhdysvaltoihin Brooklynin laivaston telakalle. Alus saapui 10. elokuuta telakalle ja poistui sieltä 3. joulukuuta.


title: HMS Dido (37)

text: Korjausten aikana alukselta poistettiin Q-tornin paikalla ollut nelituumainen, puolen tuuman konekiväärit. Q-tornin tilalle sijoitettiin alkuperäisessä suunnitelmassa ollut kaksiputkinen 5,25 tuuman tykkitorni ja lisäksi asennettiin viisi yksiputkista 20 millimetrin ilmatorjuntatykkiä.


title: HMS Dido (37)

text: "HMS Dido" palasi Välimerelle suojaamaan Maltan saattueita, otti osaa Sirten toiseen taisteluun sekä tulitti Pohjois-Afrikan rannikon kohteita. Alus liitettiin tammikuussa 1943 Bônen niemimaalle sijoitettuun Force Q:hon. Alus palasi huhtikuussa Englantiin huollettavaksi.


title: HMS Dido (37)

text: Huollon aikana aluksella korvattiin kolme yksiputkista neljällä kaksiputkisella 20 millimetrin ilmatorjuntatykillä. Samalla tutkajärjestelmää täydennettiin tutkilla 272, 282, 284 ja 285.


title: HMS Dido (37)

text: "HMS Dido" palasi palvelukseen kesäkuussa palaten Välimerelle Sisilian maihinnousuun, Anzion maihinnousuun ja tulitukitehtäviin pitkin Italian rannikkoa. Alus liitettiin elokuussa osastoon, joka tuki maihinnousua Etelä-Ranskaan (operaatio Dragoon), minkä jälkeen se palasi Englantiin. Alus palveli pohjoisilla merialueilla ja Norjan rannikolla sodan loppuun.


title: HMS Dido (37)

text: Sodan jälkeen "HMS Dido" liitettiin 10. Risteilijäviirikköön ollen huollettavana maaliskuusta elokuuhun 1946. Palvelukseen palatessaan alus liitettiin 2. Risteilijäviirikköön, kunnes poistettiin palveluksesta lokakuussa 1947. Alus sijoitettiin Gairlochin reserviin, mistä se siirrettiin 1951 edelleen Portmouthin reserviin. Alus saapui 18. heinäkuuta 1957 T W Wardille Barrow-in-Furnessiin romutettavaksi.


title: HMS Euryalus (42)

text: HMS Euryalus (viirinumero 42) oli Britannian kuninkaallisen laivaston Dido-luokan ilmatorjuntaristeilijä. "HMS Euryalus" tilattiin Chathamin telakalta osana vuoden 1936 laivasto-ohjelmaa ja se otettiin palveluskäyttöön 30. kesäkuuta 1941.


title: HMS Euryalus (42)

text: Alukselta poistettiin syyskuussa puolen tuuman konekiväärit ja niiden tilalle asennettiin viisi yksiputkista 20 millimetrin ilmatorjuntatykkiä. "HMS Euryalus" saapui syyskuussa 1941 Välimeren laivastoon ja liitettiin 15. Risteilijäviirikköön Aleksandriaan. Alus osallistui kaikkiin suuriin Maltan saattueisiin, Syrtin lahden ensimmäiseen ja toiseen taisteluun sekä Pohjois-Afrikan rannikon maakohteiden pommituksiin. Aluksen kevyttä ilmatorjuntaa vahvennettiin syyskuussa 1942 lisäämällä kaksi yksiputkista 20 millimetrin ilmatorjuntatykkiä. Alus siirrettiin tammikuussa 1943 osaksi Bonen niemimaalle perustettavaa Force K:ta, jonka mukana se tuki Tunisian taisteluita. Alus tulitti touko-kesäkuussa Pantellerian maakohteita.


title: HMS Euryalus (42)

text: Alukselta poistettiin vuoden 1943 puolessa välissä kaksi yksiputkista 20 millimetrin ilmatorjuntatykkiä, joiden tilalle asennettiin neljä kaksiputkista 20 millimetrin ilmatorjuntatykkiä. Samalla aluksen tutkajärjestelmää päivitettiin korvaamalla tutka 279 tutkilla 272, 281, 282 ja 285.


title: HMS Euryalus (42)

text: "HMS Euryalus" osallistui Sisilian maihinnousun ja myöhemmin Salernon maihinnousun tukemiseen yhdessä 12. Risteilijäviirikön kanssa. Alus oli osa Force V:tä, joka oli muodostettu Saattuetukialusryhmän ympärille. Salernon maihinnousun päätyttyä alus palasi lokakuussa 1943 Englantiin huollettavaksi.


title: HMS Euryalus (42)

text: Huollon aikana aluksen Q-torni korvattiin neliputkisella kaksinaulaisella ja kahdella kaksiputkisella 20 millimetrin ilmatorjuntatykillä. Tutkajärjestelmästä poistettiin tutkat 271 ja 272, joiden sijaan asennettiin tutkat 279b, 277 ja 293.


title: HMS Euryalus (42)

text: "HMS Euryalus" palasi palvelukseen heinäkuussa 1944, jolloin se liitettiin Kotilaivastoon suojaamaan Norjan rannikolle suunnattuja iskuja, kunnes se marraskuussa valmistautui siirtymään Kauko-Itään.


title: HMS Euryalus (42)

text: Alus purjehti vuoden lopulla Kauko-Itään ja se saapui 16. tammikuuta 1945 Trincomaleehen Ceylonilla, missä se liitettiin Brittiläisen Tyynenmeren laivaston 5. Risteilijäviirikköön. Tyynellä valtamerellä alus oli maaliskuusta toukokuuhun suojaamassa iskuja Sakashima Guntoon, Okinawalle. "HMS Euryalus" tulitti Japanin kotisaarten kohteita sodan viimeisinä viikkoina ennen purjehdustaan Kiinan merelle, jossa se osallistui Hongkongin haltuunottoon. Alus palasi 17. helmikuuta 1946 Sheernessiin ja se siirrettiin reserviin. Alus siirrettiin huollettavaksi elokuussa 1947 ja se palasi telakalta tammikuussa 1948.


title: HMS Euryalus (42)

text: "HMS Euryalus" palasi palvelukseen 20. helmikuuta ja se siirrettiin Välimeren laivaston 1. Risteilijäviirikköön, jossa se palveli kesään 1952. Alus palveli 1952-1954 6. Risteilijäviirikössä Etelä-Atlantilla, mistä se palasi 19. syyskuuta 1954 Devonportiin poistettavaksi palveluksesta.


title: HMS Euryalus (42)

text: Oltuaan jonkin aikaa reservissä "HMS Euryalus" siirrettiin poistolistalle ja se saapui 18. heinäkuuta 1959 Hughes Bolkowille Blythiin romutettavaksi.


title: Amir Akrout

text: Amir Akrout (, s. 14. toukokuuta 1983 Sfax, Tunisia) on tunisialainen jalkapalloilija, pelipaikaltaan hyökkääjä. Hän edustaa Tunisian pääsarjassa pelaavaa Stade Gabésienia.


title: Amir Akrout

text: Akrout aloitti uransa kotikaupungissaan aluksi CS Sfaxien junioreissa, josta hän siirtyi toiseen paikalliseen seuraan Sfax Railways Sportsiin. Joukkue ei kuitenkaan ollut lupaava seura ammattilaisuran kannalta ja hän siirtyi vuonna 2005 pääsarjassa pelaavaan Stade Tunisieniin. Uudessa seurassa Akrout nousi julkisuuteen Tunisiassa kaudella 2006–2007 ja erityisesti kaudella 2007–2008, jolloin hän oli kuudella maalilla toiseksi paras maalintekijä Tunisian pääsarjassa 14 ottelun jälkeen. Tämä herätti myös mielenkiintoa eurooppalaisissa seuroissa ja Akrout siirtyi tammikuussa 2008 puolen vuoden lainasopimuksella saksalaiseen SC Freiburgiin. Saksassa vietetyn ajan päätteeksi hän onnistui kerran maalinteossa ensimmäisessä ottelussaan Paderbornia vastaan. Lainan päätyttyä Freiburg ei halunnut jatkaa hyökkääjän sopimusta pelaajan palkka vaatimusten myötä ja Akrout siirtyi elokuussa 2008 vuoden mittaisella lainasopimuksella saudiarabialaiseen Al-Wahdaan, jossa hän teki kauden aikana pääsarjassa yhdeksän maalia. Lainasopimuksen päätyttyä Akrout palasi takaisin kotimaahansa Stade Tunisieniin. Ura Al-Wahdassa ei pelaajan mukaan ollut kannattava kärsittyään kauden aikana ylipainosta, eikä sarjan taso ollut toivotunlainen.


title: Amir Akrout

text: Akrout palasi takaisin kotimaahansa Tunisiaan kuultuaan silloisen päävalmentajan Humberto Coelhon käyttäneen myös kotimaan sarjoissa pelaavia pelaajia. Pian hän solmi kolmevuotisen sopimuksen Club Africainin kanssa, joka kuuluu Tunisian pääsarjan kärkijoukkueisiin.


title: Fenderi

text: Fenderi eli lepuuttaja on veneen kylkeen kiinnitettävä pehmuste, joka ehkäisee kylkien vahingoittumisen. Fenderit valmistetaan vahvasta muovista ja täytetään ilmalla. Yleensä ne ovat muodoltaan pyöreäpäisiä lieriöitä, joskus palloja tai litteitä tyynyjä.


title: Fenderi

text: Fendereitä käytetään kaikenkokoisissa veneissä estämään kylkien vahingoittuminen rantautuessa tai tuulen työntäessä venettä laituria vasten. Veneilyalan liikeet myyvät erikokoisia ja -värisiä fendereita. Fenderin voi valmistaa myös itse köydestä punomalla.


title: Seltterivesi

text: Seltterivesi eli Selters-merkkinen kivennäisvesi on alkujaan Nieder-Seltersin Hessenin osavaltiossa Saksassa pullottama terveyslähteen hiilihappopitoinen kivennäisvesi, soodavesi, jossa on mm. soodaa (natriumbikarbonaattia). Keinotekoista "seltterivettä" voidaan valmistaa liuottamalla veteen samoja suoloja ja puristamalla siihen hiilihappoa. Sitä on käytetty monta sataa vuotta pöytä- ja terveysjuomana.


title: Seltterivesi

text: Nimestä on tullut Keski-Euroopassa samanlainen mineraalivettä tarkoittava yleiskäsite kuin Suomessa vichyvesi, jonka nimi johtuu Vichyn kaupungista.


title: Vaahteraliigan kausi 2009

text: Kausi 2009 Vaahteraliigassa oli Vaahteraliigan historian 30. kausi. Hallitsevana mestarina kauteen lähti Porvoon Butchers. Kausi käynnistyi 30. toukokuuta 2009 ja Vaahteramalja XXX pelattiin 29. elokuuta 2009 Vantaalla ISS Stadionilla. Sen vei totutusti Butchers, joka voitti edellisvuoden tavoin Roostersin (47–16). Mestaruus oli Butchersien viides perättäinen. Pronssille palasi kahden vuoden tauon jälkeen Crocodiles.


title: Vaahteraliigan kausi 2009

text: Kaudella 2009 pelattiin kymmenen kierrosta, ja jokainen joukkue pelasi yhteensä kymmenen ottelua. Ensimmäinen kierros pelattiin 30. toukokuuta – 1. kesäkuuta, ja kymmenes kierros 15. elokuuta.


title: Vaahteraliigan kausi 2009

text: 1. kierros: 30.5.–1.6.


title: Vaahteraliigan kausi 2009

text: 2. kierros: 6.–7.6. + 15.7. (siirretty Jaguaarit-Trojans)


title: Vaahteraliigan kausi 2009

text: 3. kierros: 13.–14.6. ja 27.6.


title: Vaahteraliigan kausi 2009

text: 4. kierros: 3.–5.7.


title: Vaahteraliigan kausi 2009

text: 5. kierros: 11.–12.7.Varapäivä: 15.7., EuroBowl


title: Vaahteraliigan kausi 2009

text: 6. kierros: 18.–19.7.


title: Vaahteraliigan kausi 2009

text: 7. kierros: 25.–27.7.


title: Vaahteraliigan kausi 2009

text: 8. kierros: 1.–3.8.


title: Vaahteraliigan kausi 2009

text: 9. kierros: 8.–10.8.


title: Vaahteraliigan kausi 2009

text: 10. kierros: 15.8.


title: Thomas Östlund

text: Thomas Östlund (s. 9. syyskuuta 1965) on ruotsalainen uransa lopettanut jääkiekkomaalivahti. Hän on pelannut muun muassa AIK:ssa ja Djurgårdens IF:ssä Ruotsin pääsarjassa, Elitserienissä, sekä ammattilaisena Sveitsissä.


title: Thomas Östlund

text: Östlund on pelannut Ruotsin maajoukkueessa MM-kilpailuissa 1995 Ruotsissa ja 1996 Wienissä Itävallassa. Vuoden 1995 finaalissa hän torjui maalilla Suomea vastaan.


title: Thomas Östlund

text: Lokakuussa 1992 Östlund saavutti Elitserienissä ennätyksen pitämällä maalinsa puhtaana 201 minuuttia ja 18 sekuntia. Östlundin ennätys oli voimassa seitsemäntoista vuotta.


title: Nokipeipot

text: Nokipeipot ("Nigrita") on loistopeippojen heimoon kuuluva varpuslintusuku. Nokipeippojen sukuun kuuluu BirdLifen mukaan neljä lajia.


title: Oikeusinformatiikka

text: Oikeusinformatiikka on varsin laaja siviilioikeuden ala, joka syntyi Yhdysvalloissa 1940-luvulla tietokoneiden käytön alkamisen myötä, alun perin jurimetriikka -nimisenä. Myöhemmin siitä kehittyi kaksi suuntausta, "computer law" ja "computers and law". Edellä mainittu liittyi ennen muuta tietotekniikan käytön oikeudellisiin kysymyksiin, jälkimmäinen oikeudelliseen tietoon ja sen käsittelyyn. Eurooppaan muotoutui sen sijaan saksalaistaustainen oikeusinformatiikan käsite, joka on painottunut informaatio-oikeuteen.


title: Oikeusinformatiikka

text: Saarenpään mukaan oikeusinformatiikan kohteena on informaation ja informaatioteknologioiden oikeudellinen sääntely ja molempien hyödyntäminen oikeudellisessa työssä. Usein oikeusinformatiikka jaetaan neljään osa-alueeseen:


title: Oikeusinformatiikka

text: Näistä kaksi ensimmäistä muodostavat oikeusinformatiikan perinteisimmät alueet, joiden taustalla ovat paitsi tuomioistuinlaitoksen käyttämät tietojärjestelmät, myös ns. automaattisen päätöksenteon ja hallinto-automaation kysymykset. Niillä on liityntöjä oikeusteoriaan koskien oikeudellisen tiedon syntymistä, kehitystä ja käyttöä, toisin sanoen oikeudellista tietohuoltoa. Pohjoismaissa nämä kysymykset ovat liittyneet myös oikeudellisen tiedon viestintään.


title: Oikeusinformatiikka

text: Informaatio-oikeuden merkitys on kasvanut tiedon yksityisyyden ja julkisuuden, sähköisen kaupankäynnin sekä tietoturvallisuuden kysymysten myötä. Informaatio-oikeudella on myös selviä liityntöjä tekijänoikeuteen.


title: Oikeusinformatiikka

text: Tietotekniikkaoikeus tarkoittaa ennen muuta tietotekniikan käytön sääntelyä ja tulkintaa useilla muilla oikeudenaloilla, kuten esimerkiksi tietotekniikkasopimukset ja -rikokset sopimus- ja rikosoikeudessa.


title: Oikeusinformatiikka

text: Saarenpään mukaan nykyisin oikeusinformatiikkana tunnettuun alaan liittyviä kysymyksiä on tarkasteltu jo ennen tieteenalan varsinaista syntymistä, mm. Kaarle Makkosen oikeusteorian väitöskirjassa "Zur Problematik der juridischen Entscheidung" vuodelta 1965 pohdittiin tietokoneen käyttöä tuomarina. Ruotsissa ja Norjassa oikeusinformatiikka vakiintui uraa uurtavien väitöstöiden myötä 1980-luvun puoliväliin mennessä. Suomessa vastaavaa ei tapahtunut. Lapin yliopistoon oikeusinformatiikan instituutti perustettiin vuonna 1992 professori Ahti Saarenpään aloitteesta. Vuonna 1997 se hyväksyttiin eurooppalaisen oikeusinformatiikan instituuttien järjestön Firiliten jäseneksi.


title: Oikeusinformatiikka

text: Nykyään oikeusinformatiikka on tunnustettu oikeudenala, vaikka historiankirjoihin onkin jäänyt kaksi mikrotietokonetta lahjoituksena saaneiden yliopiston edustajien lausahdus IBM:n toimitusjohtajalle, että "Lakimiehethän eivät oikeastaan tietokoneita tarvitse."


title: Luettelo Bhutanin hallitsijoista

text: Tämä on luettelo Bhutanin hallitsijoista.


title: Geoffrey Fisher

text: Geoffrey Fisher (5. toukokuuta 1887 – 15. syyskuuta 1972) PC, oli Canterburyn arkkipiispa vuosina 1945–1961. Hänet nimitettiin Chesterin piispaksi vuonna 1932 ja Lontoon piispaksi vuonna 1939.


title: Geoffrey Fisher

text: Arkkipiispana Fisher aloitti vuodesta 1603 samana pysyneen kirkkolain uudistuksen. Jäätyään eläkkeelle vuonna 1961 hänet nimitettiin parlamentin ylähuoneeseen paronin arvolla.


title: Jigme Wangchuck

text: Jigme Wangchuck (dzongkhaksi:, 1905 – 30. maaliskuuta 1952) oli Bhutanin kuningas. Wangchuckista tuli maansa kuningas 21. elokuuta 1926, ja hän toimi virassaan kuolemaansa asti.


title: Jigme Wangchuck

text: Wangchuk oli isänsä Ugyen Wangchuckin vanhin poika. Hänelle opetettiin englantia, hindiä ja buddhalaista kirjallisuutta.


title: Jigme Wangchuck

text: Wangchuckin hallitsema Bhutan jatkoi lähes täydellistä eristäytymistään muusta maailmasta pitäen yllä rajattuja suhteita ainoastaan Yhdistyneeseen kuningaskuntaan, jonka siirtomaa Intia tuolloin oli. Intia peri ulkosuhteet pian itsenäistymisensä jälkeen vuonna 1949. Wangchuckin kuoltua tämän poika, Jigme Dorji Wangchuck, nousi kuninkaaksi.


title: Mats Zuccarello Aasen

text: Mats André Zuccarello Aasen (s. 1. syyskuuta 1987 Oslo, Norja) on norjalainen jääkiekkoilija, joka siirtyi kesken kauden 2012–2013 NHL-joukkue New York Rangersiin. Hän luopui käyttämästä pelipaidassaan sukunimensä Aasen-osaa siirryttyään Pohjois-Amerikkaan. Zuccarellolla on italialaisia sukujuuria.


title: Mats Zuccarello Aasen

text: Zuccarello aloitti jääkiekon 5-vuotiaana Hasle-Løren IL:ssä. Hän siirtyi sieltä sittemmin Vålerenga IF:ään, josta Zuccarello siirtyi 16-vuotiaana Frisk Tigersiin käydäkseen paikallista urheilulukiota. Hän teki joukkueessa pääsarjadebyyttinsä UPC-ligaenissa kaudella 2004–2005. Kausi 2005–2006 oli Zuccarellon varsinainen tulokaskausi liigassa ja hän teki 21 runkosarjaottelussa tehot 5+3=8.


title: Mats Zuccarello Aasen

text: Jo ensimmäisellä kokonaisella GET-liigan kaudellaan 2006–2007 Zuccarello teki läpimurtonsa. Hän sijoittui tehoilla 34+25=59 koko sarjan maalipörssissä toiseksi Sparta Warriorsin Jonas Andersenin jälkeen ja pistepörssissä kolmanneksi Andersenin ja Vålerengan Mathis Olimbin jälkeen. Zuccarello voitti Tigersin sisäisen pistepörssin myös kevään 2007 pudotuspeleissä tehoilla 4+4=8. Kaudella 2007–2008 hän teki GET-liigan yhden kauden piste-ennätyksensä tehoilla 24+40=64, joilla Zuccarello sijoittui runkosarjan pistepörssissä kolmanneksi joukkuetovereidensa, kanadalaiskaksosten Chris ja Cam Abbottin jälkeen. Syöttöpörssissä hän sijoittui toiseksi Chris Abbottin jälkeen. Zuccarello valittiin kauden päätteeksi Norjan vuoden pelaajaksi.


title: Mats Zuccarello Aasen

text: Huhtikuussa 2008 Zuccarello teki kaksivuotisen sopimuksen Ruotsin Elitserienissä pelaavan MODO Hockeyn kanssa. Hän oli kaudella 2008–2009 tehoilla 18+22=40 joukkueen kolmanneksi paras pistemies maanmiehensä, liigan pistepörssinkin voittaneen Per-Åge Skrøderin sekä Niklas Sundströmin jälkeen. Zuccarello teki maaliskuussa 2009 kaksivuotisen jatkosopimuksen MODOn kanssa. Hän voitti kaudella 2009–2010 koko Elitserienin runkosarjan pistepörssin tehoilla 23+41=64 ja hänestä tuli Skrøderin jälkeen liigan kaikkien aikojen toinen norjalainen pistepörssivoittaja. Zuccarello palkittiin kauden päätteeksi Elitserienin arvokkaimpana pelaajana Guldhjälmenillä.


title: Mats Zuccarello Aasen

text: Zuccarello ei voimassa olevasta sopimuksestaan huolimatta jatkanut MODOssa, sillä hän teki kaksivuotisen tulokassopimuksen NHL-joukkue New York Rangersin kanssa toukokuussa 2010. Hän aloitti kautensa sen farmijoukkueessa AHL:n Hartford Wolf Packissa, joka lokakuussa muutti nimensä Connecticut Whaleksi. Zuccarello pelasi ensimmäisen NHL-ottelunsa Rangersissa 23. joulukuuta 2010 Tampa Bay Lightningia vastaan, jolloin hän korvasi loukkaantuneen Marián Gáborikin. Se eteni aina voittomaalikilpailuun asti, jossa hän onnistui tekemään maalin, mutta Lightning vei ottelun kuitenkin 4–3. Zuccarello palasi ottelun jälkeen takaisin farmiin. Hän teki NHL-uransa avausmaalin kuudennessa NHL-ottelussaan 5. tammikuuta 2010 Carolina Hurricanesin Cam Wardin taakse, jolloin Zuccarello ratkaisi Rangersille 2–1-jatkoaikavoiton. Yhteensä hän pelasi kauden aikana NHL:ssä 42 runkosarjaottelua tehoin 6+17=23 sekä yhden playoff-ottelun. Toisella Rangers-kaudellaan Zuccarello oli pitkään poissa murtuneen ranteen takia. Toisen kaudenkin hän pelasi pääosin AHL:n Whalessa. Seuraavaksi kaudeksi hän palasi Eurooppaan tehtyään sopimuksen KHL-seura Metallurg Magnitogorskiin.


title: Mats Zuccarello Aasen

text: Zuccarello on edustanut Norjaa MM-kilpailuissa vuosina 2008, 2009 ja 2010. Vuoden 2009 turnauksessa hän oli kolmella osumallaan joukkueen paras maalintekijä. Zuccarello pelasi myös Vancouverin olympiakisoissa 2010.


title: Mats Zuccarello Aasen

text: Zuccarello pelasi myös alle 20-vuotiaiden MM-kilpailuissa vuosina 2006 ja 2007 (I-divisioonassa) sekä alle 18-vuotiaiden MM-kilpailuissa vuosina 2004 ja 2005 (I-divisioonassa).


title: Joensuun Palloseura

text: Joensuun Palloseura eli JoPS on Joensuun vanhin jalkapalloseura. Seura on perustettu vuonna 1929 ja se on pelannut Suomen toiseksi korkeimmalla sarjatasolla yhteensä kuuden kauden ajan vuosien 1938 ja 1968 välillä. Vuodesta 2002 seuran edustusjoukkue on pelannut kolmosen Keski- ja Itä-Suomen lohkossa.


title: Joensuun Palloseura

text: JoPS:n lajeina ovat olleet jääpallo, pesäpallo (1929), jalkapallo ja verkkopallo (tennis). Jalkapallotoiminnan seura aloitti virallisesti vuonna 1930. Samana vuonna perustettiin Suomen Palloliiton Karjalan piiri.


title: Joensuun Palloseura

text: JoPS oli 1940-luvulla Pohjois-Karjalan johtava jääpalloseura. Joukkue nousi mestaruussarjaan vuonna 1939 ja pysyi korkeimmalla sarjatasolla aina vuoteen 1949 saakka pääsemättä kuitenkaan kertaakaan mitaleille. Joukkueessa pelasi tuolloin maajoukkueeseenkin noussut maalivahti Kile Viitalahti. Jääpallotoiminnan kohokohtia olivat myös ruotsalaisseuroja vastaan pelatut kansainväliset ystävyysottelut niin Joensuussa kuin Ruotsissakin. 1950-luvun alussa JoPS menetti kaupungin ykkösseuran aseman Joensuun Maila-Pojille ja alkoi panostaa enemmän jalkapalloiluun.


title: Joensuun Palloseura

text: JoPS hallitsi Pohjois-Karjalan jalkapalloilua aina 1970-luvulle saakka. Joukkue saavutti Palloliiton Joensuun piirin mestaruudet peräkkäin vuosina 1949-1956. Menestys jatkui nousulla Suomensarjaan eli toiseksi korkeimmalle sarjatasolle kaudeksi 1958. Seuraavana vuonna joukkue kuitenkin putosi takaisin maakuntasarjaan. Uudelleen joukkue nousi Suomensarjaan vuonna 1963. Vuoden 1964 kymmenes sija Suomensarjan itälohkossa ei kuitenkaan riittänyt sarjapaikan uusimiseen. Viimeisen kerran JoPS pistäytyi Suomensarjassa vuonna 1968 ”ranskalaisen visiitin” verran.


title: Joensuun Palloseura

text:
Vuoden 1970 sarjajärjestelmän uudistus sijoitti JoPS:n 3. divisioonaan. Joukkue nousi 2. divisioonaan kaudeksi 1973, mutta epäonnistui keräten vain neljä sarjapistettä. Seuran toiminnan hiivuttua JoPS yhdistyi JMP:n kanssa Karpaloksi lokakuussa 1973. JoPS tuli taas piirin toimintaan vuonna 1976 ja pelasi 1980-luvulla 3. divisioonassa. JoPS toimi 1. divisioonaan nousseen Karpalon sisarseurana, mutta molempien toiminta hiipui 1980-luvun loppupuolella Karpalon pudottua ykkösestä aina kolmoseen saakka.
Yli kymmenen vuoden hiljaiselon jälkeen JoPS nousi seuranimenä uudelleen esiin 2000-luvulla, jolloin seuran edustusjoukkue aloitti toimintansa uudelleen. Joukkue on pelannut kolmosta vuodesta 2002 lähtien.


title: Donkey Kong Country (televisiosarja)

text: Donkey Kong Country on Nelvanan vuonna 1996 luoma ranskalais-kanadalainen tietokoneanimoitu televisiosarja, joka pohjautuu Nintendon Donkey Kong Country -pelisarjaan. Sarjassa seurataan Donkey Kongin ja hänen ystäviensä seikkailuja. Sarjaa esitettiin pääasiassa Fox Kids -kanavalla. Suomessa sitä lähettivät MTV3 ja Canal+. Sarjan jaksoja on koottu VHS- ja DVD-bokseihin.


title: Donkey Kong Country (televisiosarja)

text: Donkey Kong ja hänen ystävänsä asuvat leppoisasti banaaninmuotoisella Kongo Bongo -saarella. Kongeilla on legendaarinen jalokivi nimeltä Kristallikookospähkinä (Crystal Coconut). Se voi muun muassa toteuttaa toiveita ja parantaa kipuja. Kristallikookospähkinän avulla Donkey Kongista tulee jonakin päivänä saaren valtias. Heidän arkeaan kuitenkin häiritsee Kuningas K. Rool Kremling-joukkioineen, joilla on tehdas saaren laitamilla olevassa luolassa. Itsekäs kuningas koettaa epätoivoisesti varastaa Kongien arvokkaan Kristallikookospähkinän. Kuitenkin hän aina epäonnistuu.


title: Donkey Kong Country (televisiosarja)

text:
Donkey Kong
Donkey Kong on erittäin voimakas sarjan pääsankari. Donkey Kong pitää paljon banaaneista ja itse asiassa hänen voimansa kaksinkertaistuvat, kun hän syö niitä. Donkey Kong on saaren tuleva hallitsija. Hänen paras ystävänsä on Diddy Kong.


title: Donkey Kong Country (televisiosarja)

text:
Diddy Kong
Donkeyn paras ystävä. Tilaisuuden tullen Diddy tekee kepposia saaren asukkaille, mutta on tosipaikan tullen Donkeyn uskollinen apuri. Joissain jaksoissa Diddy on toimittanut Donkeyn virkaa hallitsijana.


title: Donkey Kong Country (televisiosarja)

text:
Cranky Kong,
Donkeyn isoisä ja alkuperäinen Donkey Kong. Cranky on hyvin äkkipikainen, minkä takia hän on helposti ärsytettävissä. Kristallikookospähkinä on Crankyn pakkomielle, joten hän vahtii sitä.


title: Donkey Kong Country (televisiosarja)

text:
Funky Kong,
Donkeyn hyvä ystävä. Kuten Donkey Kong Countryssa, tässäkin sarjassa hän pyörittää lentopalvelua.


title: Donkey Kong Country (televisiosarja)

text:
Candy Kong
Donkey Kongin kaunis, mutta helposti hermonsa menettävä tyttöystävä. Candy on töissä saaren tynnyritehtaalla. Candy leipoo usein banaanikermapiirakoita, joista Donkey pitää. Candy Kong on Dixie Kongin hyvä ystävä.


title: Donkey Kong Country (televisiosarja)

text:
Dixie Kong
Diddy Kongin tyttöystävä, jonka tunnistaa hänen suuresta poninhännästään. Dixie ei pidä kovin hyvää huolta lemmikeistään ja yleensä hukkailee niitä.


title: Donkey Kong Country (televisiosarja)

text:
Bluster Kong
Bluster on saaren rikkain asukas. Hän on viiksekäs gorilla, joka omistaa äidiltään perimänsä tynnyritehtaan. Hän on Candyn esimies. Donkey Kong ei pidä Blusterista sillä hän on ihastunut Candyyn. Candy ei kuitenkaan tunnu välittävän.


title: Donkey Kong Country (televisiosarja)

text: Kuningas K. Rool on Kongien päävihollinen. K. Rool tekee kaikkensa varastaakseen Kristallikookospähkinän. K. Roolilla on kaksi tärkeää kätyriä: kenraali Klump ja vähäjärkinen Krusha sekä joukko Kremlingejä. Hän on monissa jaksoissa koettanut karkottaa Donkey Kongin. K. Rool on kuitenkin joissain jaksoissa liittoutunut väliaikaisesti Kongeille joissain ongelmatilanteissa.


title: Donkey Kong Country (televisiosarja)

text: Kapteeni Skurvy on erään merirosvolaivan kapteeni. Kuningas K. Roolin ohella myös Skurvy koettaa varastaa Kongien Kristallikookospähkinää. Skurvy on kenraali Klumpin isoveli. Skurvylla on kaksi kätyriä nimeltään Green Crok ja Kutlass.


title: Donkey Kong Country (televisiosarja)

text: Polly Roger on keksejä rakastava papukaija. Virallisesti kapteeni Skurvy omistaa sen, mutta Polly liittoutuu joskus K. Roolin kanssa.


title: Donkey Kong Country (televisiosarja)

text: Eddie (englanniksi Eddie the Mean Old Yeti) on saaren lumivuorissa asuva valkoinen gorilla. Kaikki saaren asukkaat pelkäävät häntä, koska hän on luonteeltaan vihainen ja väkivaltainen eikä pidä siitä että joku tunkeutuu hänen alueelleen. Hän kantaa mukanaan aina isoa nuijaa.


title: Donkey Kong Country (televisiosarja)

text: Inka Dinka Doo on Kongo Bongo-saaren viidakossa sijaitsevan temppelin jumala, joka puhuu mystisen patsaan kautta.


title: Donkey Kong Country (televisiosarja)

text: Englanninkieliset äänet


title: Red Cat

text: Red Cat on Altian valmistama likööri, jossa on 15 % alkoholia. Red Catilla on myös muita sisaruksia, kuten Brown Cat, Green Cat, Yellow Cat, pink Cat ja Black Cat Lakritsi Shake, joka sisältää 17 % alkoholia ja jota myydään vain 35 cl pulloissa, toisin kuin muita Cat-juomia, joita myydään 70 cl pulloissa. Red Cat on makea, vähän kirpeä ja hedelmäinen alkoholijuoma.


title: Souleymane Ndéné Ndiaye

text: Souleymane Ndéné Ndiaye (s. 6. elokuuta 1958) on senegalilainen poliitikko, maan pääministeri 2009 – 2012. Hän on Senegalin demokraattisen puolueen jäsen ja toiminut ministerinä vuodesta 2005 lähtien.


title: Souleymane Ndéné Ndiaye

text: Ndiaye on koulutukseltaan lakimies. Hänet valittiin Guinguinéon pormestariksi 2002. Hän oli myöhemmin presidentti Abdoulaye Waden puhemiehenä ja erikoisneuvonantajana. Työministeriksi hänet nimitettiin 2005, jonka jälkeen Ndiaye oli 2005–2007 presidentin henkilökunnan päällikkö ja merellistalouden ministerinä 2007–2009.


title: Tatra 603

text: Tatra 603 oli tšekkoslovakialaisen Tatran valmistama edustusauto. Auto tuli aikoinaan tunnetuksi Tšekkoslovakian ja muiden sosialististen maiden hallitsevan eliitin autona. Auton valmistus alkoi vuonna 1955 ja se päättyi 1975, jolloin se korvattiin T613-mallilla.


title: Tatra 603

text: Tšekkoslovakiassa vuonna 1948 tapahtuneen tuotantolaitosten kansallistamisen ja sitä seuranneiden tuotannon uudelleenjärjestelyjen jälkeen Tatran henkilöautotuotanto oli lakkautettu jotta tehdas voisi keskittyä paremmin raskaan kaluston valmistamiseen. Ison T87-mallin valmistuksen päätyttyä vuonna 1950 viimeinen henkilöautomalli oli ollut Tatraplan, jonka tuotanto oli ankarasta vastustuksesta huolimatta siirretty Škodalle Mladá Boleslaviin vuonna 1951.


title: Tatra 603

text:
Henkilöautotuotannon päättyminen oli ollut Tatralle karvas pala. Siitä huolimatta tehtaalla eläteltiin toivoa oman henkilöautomallin valmistuksesta. Vuonna 1954 laadittiin suunnitelmat nelisylinterisellä, 750-kuutioisella bokserimoottorilla varustetusta mallista T604, mutta hanke ei edennyt tätä pidemmälle.
Tatralla haudottiin ajatusta isommasta edustuskäyttöön tarkoitetusta autosta, joka täyttäisi T87:n jättämän paikan. Tehtaan onneksi sillä oli vaikutusvaltainen tukija maan johdossa; ministeri Václav Kopecký sai suostuteltua Tšekkoslovakian politbyroon antamaan Tatralle luvan valmistaa isoa edustusautoa, joita tehtäisiin rajoitettuja määriä. Projektia varten nimettiin pääsuunnittelijoiksi Vladimir Popelár ja arkkitehti František Kardaus.


title: Tatra 603

text: T603:n esiasteena voidaan pitää T87-603-mallia, joita valmistettiin muutamia yksilöitä vuosien 1950 ja 1953 välillä. Auton korirakenne pohjautui vahvasti T87:ään, mutta siinä esiintyi jo samoja muotoilullisia elementtejä jotka toteutuivat T603:ssa. Kun lupa uuden edustusauton valmistamiseksi oli saatu, korin suunnittelu päätettiin kuitenkin aloittaa puhtaalta pöydältä. Insinööri Julius Mackerle vastasi muotoilusta. Ensimmäisten tutkielmien korirakenne seurasi vahvasti Hans Ledwinkan ja 1930-luvun virtaviivaisten Tatrojen viitoittamaa tietä, mutta siinä oli nähtävissä myös moderneja amerikkalaisia vaikutteita. Puskureita oli jatkettu auton sivuille ja pyöränkotelot oli peitetty. Korin takaosaa hallitsi Tatralle tunnusomainen selkäevä. Vuosina 1954 ja 1955 valmistettiin useita prototyyppejä, joista evä oli kuitenkin jätetty pois. Sarjatuotantomalleista poistettiin vielä pyörien suojat, takaikkunoita suurennettiin, sivuikkunoiden muotoa muutettiin ja koriin lisättiin koristelistoja.


title: Tatra 603

text: Uuden mallin voimanlähteeksi valittiin aikaisemmin kilpailukäyttöön suunniteltu ilmajäähdytteinen V8-moottori, jonka mallinimi oli T603. Sen olivat suunnitelleet Jirí Klos ja Julius Mackerle.


title: Tatra 603

text: Vuonna 1953 Tatran Prahan yksikössä istunut insinööri Jan Rönnert suoritti vertailukokeita eri moottorimalleilla. Käytössä oli mallit T87 ja T87-603, joista jälkimmäiseen oli siis asennettu T603-moottori, sekä T602 Tatraplan Sport, jonka voimanlähde perustui Tatraplanissa käytettyyn. Parhaat suoritusarvot saavutettiin T603-moottorilla.


title: Tatra 603

text: Tatra 603 esiteltiin yleisölle ensimmäisen kerran Zlínin kansainvälisessä autonäyttelyssä vuonna 1955 ja uudelleen 1956 Brnon kansainvälisillä messuilla. Suuremmalle yleisölle auto esiteltiin Cortina d'Ampezzossa vuoden 1956 talviolympialaisten aikaan. Autoa esiteltiin jopa New Yorkissa vuonna 1960. Alan lehdistö otti auton vastaan innostuneesti ja pidettiin merkittävänä että kommunistivallan alla ollut Tatra oli onnistunut kehittämään uuden automallin. Vuonna 1959 auto voitti muotoilustaan kultaisen nauhan Wiesbadenissa Länsi-Saksassa.


title: Tatra 603

text: Auton sarjatuotanto päätettiin aloittaa Příborissa, joka sijaitsee lyhyen matkan päässä Tatran päätehtailta Kopřivnicesta. Ensimmäinen esisarja, kaikkiaan yhdeksän kappaletta, valmistui vuonna 1956. Varsinainen sarjatuotanto alkoi vuonna 1957, jolloin Tatra valmisti autoja kahden kappaleen päivävauhdilla. Valmistuksessa käsityön osuus oli suuri. Yksi ensimmäisistä yksilöistä annettiin Kopeckýlle, sillä ilman hänen tukeaan mallia ei olisi ehkä koskaan kehitetty.


title: Tatra 603

text: Mallinimen merkintätavat vaihtelevat jonkin verran. Vuosina 1956–1963 valmistuksessa ollut ensimmäinen versio tunnettiin nimellä T603. Toinen versio (1963–1967) oli viralliselta nimeltään T603-2. Tämä nimi säilyi käytössä mallisarjan loppuun; 1967–1973 oli valmistuksessa pienin muutoksin parannettu versio ja 1973–1975 viimeinen versio. Useissa lähteissä käytetään tästä poikkeavia mallinimiä. Vuosina 1973–1975 valmistuksessa ollutta mallia kutsutaan joskus virheellisesti nimellä ”T603-3”. Lisäksi 603-2:sta tunnetaan merkintätapa T2-603.


title: Tatra 603

text: Ensimmäisissä T603:issa oli vielä jaettu tuulilasi, joka korvattiin pian yksiosaisella. Toinen muutos tehtiin keulalla olleiden kolmen etuvalon suojalasille, joka oli 2 cm paksuudestaan huolimatta herkkä rikkoutumaan tiellä lentelevistä irtokivistä. Yhtenäinen lasi korvattiin kolmiosaisella.


title: Tatra 603

text: Vuonna 1958 esiteltiin joukko teknisiä ja ulkonäöllisiä muutoksia; muun muassa takalokasuojien aukkoja suurennettiin, ilmanottoaukkoihin lisättiin kromatut siivet, etuistuinten alle sijoitettua polttoainekäyttöistä lämmityslaitetta parannettiin ja etuosan tuuletusilman sisääntuloaukkoja suurennettiin.


title: Tatra 603

text: Vuodesta 1962 autossa oli iskutilavuudeltaan pienempi mutta tehokkaampi T603F-moottori.


title: Tatra 603

text: 1963 autoon tehtiin isompi päivitys, ja uuden version nimeksi tuli T603-2. Suurin näkyvä muutos auton etuvaloissa, sillä erikoinen kolmivaloratkaisu korvattiin tavanomaisilla etuvaloilla, joita autossa oli nyt neljä. Myös takavaloja suurennettiin, kojelautaa muutettiin ja etuakselin raideleveyttä kasvatettiin 50 mm.


title: Tatra 603

text: Vuonna 1966 tehtiin jälleen lukuisia muutoksia; muun muassa korin äänieristystä parannettiin, ohjauspyörän väri muutettiin valkoisesta mustaksi, ovenkahvoja ja koristelistoja muutettiin ja suuntavalojen suojakupujen väri muutettiin oranssiksi.


title: Tatra 603

text: Tehtaalla haluttiin esitellä vuonna 1967 uusi automalli juhlistamaan Tatran autonvalmistuksen 70:ttä vuotta. Koska varoja tähän ei ollut, tyydyttiin esittelemään paranneltu versio T603-2:sta. Polttoainetankkia muutettiin siten että tilavuus kasvoi 52:sta 60 litraan ja täyttöaukko sijoitettiin korin ulkopuolelle. Tuulilasia kasvatettiin ja moottorista tehtiin parannettu muunnos, T603H. Uuden T603:n mallinimeksi oli aluksi kaavailtu T603-3, mutta se päätettiin muuttaa takaisin T603-2:ksi liikennekäyttöön hyväksymisen edellytyksenä olevan homologoinnin kustannusten välttämiseksi.


title: Tatra 603

text: Viimeinen isompi päivitys tehtiin 1969, kun auton rumpujarrut korvattiin Jablonec-levyjarruilla ja etuvalomaskia muutettiin jälleen kerran. Valopaneeli oli valmistettu polyesteristä ja valot oli asetettu kauemmas toisistaan.


title: Tatra 603

text: Mallin valmistus päättyi vuonna 1975, jolloin kokonaisvalmistusmääräksi tuli 20 422 autoa. Luku tosin sisältää ne käytetyt yksilöt, jotka tehdaskunnostettiin tietyiltä osin uusia malleja vastaaviksi. Tehdaskunnostusta harrastettiin sangen laajasti, joten eri mallien tunnistaminen on tästä syystä toisinaan vaikeaa.


title: Tatra 603

text: T603:n seuraaja oli Vignalen muotoilema, kantikas T613.


title: Tatra 603

text: Auto suunniteltiin alun perin kommunistisen puolueen johdon, teollisuuslaitosten johtajien ja korkeiden virkamiesten käyttöön eikä niitä myyty lainkaan yksityisille. Tunnetuimpia Tatra 603:n haltijoita on Kuuban entinen presidentti Fidel Castro jolla oli valkoinen, ilmastoinnilla varustettu yksilö.


title: Tatra 603

text: Suomeen päätyi muutamia Tatra 603 -yksilöitä Tšekkoslovakian lähetystön kautta. Yksi kappale tuotiin maahan Suomen Koneliikkeen kautta. Muutamia on jälkituotu 1990- ja 2000-luvuilla.


title: Tatra 603

text: T603:n moottoria, myös mallinimeltään T603, oli käytetty aiemmin T602- ja T607-kilpa-autoissa sekä Tatraplaniin pohjautuneessa T601 Monte Carlo -mallissa. Alkuperäinen moottori oli tyyppinimeltään T603F. Vuonna 1962 se korvattiin tyypillä T603G, jossa oli pienempi iskutilavuus mutta enemmän tehoa. Vuonna 1968 tehtiin viimeinen päivitys, T603H.


title: Tatra 603

text: Moottori oli asetettu pitkittäin auton takaosaan. Se oli tyypiltään ilmajäähdytteinen kahdeksansylinterinen V-moottori, jonka sylinteririvien välinen kulma oli 90 astetta. Moottorinlohko ja sylinterikannet olivat kevytmetallia. Kampiakseli oli laakeroitu viidestä kohtaa liukulaakerein. Sylinterit ja sylinterinkannet olivat erillisiä, joten ne kykeni irrottamaan erikseen. Moottorissa oli puolipallon muotoiset palotilat, joihin venttiilit oli asetettu vastakkain 75 asteen kulmaan sylinterin keskilinjaan nähden. Kolminkertaisen rullaketjun välityksellä toiminut nokka-akseli oli sijoitettu moottorinlohkoon.


title: Tatra 603

text: Erikoisen venttiilikoneiston suunnittelussa oli kyetty yhdistämään lohkoon asennetun ja kannen yläpuolisella nokka-akselilla varustetun moottorityypin edut, sillä ratkaisun ansiosta sytytystulppa voitiin sijoittaa keskelle sylinterinkantta imu- ja pakoventtiilien väliin sylinterin keskilinjan kohdalle, eli parhaaseen paikkaan optimaalisen palotapahtuman saavuttamiseksi. Venttiilikoneistosta oli saatu myös hyvin kevyt, joten sen hitausvoimat olivat alhaiset.


title: Tatra 603

text: Polttoaineensyötöstä vastasi kaksi kaksikurkkuista Jikov 30 SSOP -kaasutinta. Moottorin massa oli 180 kilogrammaa. Jäähdytysilma kulki sisään auton sivuissa olevista aukoista ensin öljynjäähdyttimien läpi, josta se virtasi sylintereille ja kansille. Jäähdytyspuhaltimia oli kaksi, moottorin kummallakin puolella. Ilma kulki ulos takapuskurissa olleen poistoaukon kautta. Moottorin ollessa kylmä poistoaukko oli suljettu ja moottorin läpi kulkenut ilma virtasi moottoritilaan. Moottorin lämmettyä termostaattikytkin avasi läpän ja ilma pääsi kulkemaan ulos.


title: Tatra 603

text: Moottorilta voima välittyi kuivan, yksilevyisen ja hydraulisesti toimivan kytkimen kautta täyssynkronoituun nelinopeuksiseen vaihteistoon, joka oli rakennettu yhtenäiseksi kokonaisuudeksi vetopyörästön kanssa. Vaihteenvalitsin sijaitsi ohjauspylväässä.


title: Tatra 603

text: Etuakselilla oli erillisjousitus ja MacPherson-pyöräntuenta kierrejousineen sekä kolmiotukivarret ja kallistuksenvakaaja. Takana oli vinoheiluriakselisto ja kierrejouset, jotka oli tuettu moottorin ja voimansiirron yhteyteen apurungon avulla. Kahdessa ensimmäisessä mallisarjassa oli kaikilla pyörillä rumpujarrut, mutta seuraavissa malleissa ne oli korvattu tehostetuilla levyjarruilla. Seisontajarru toimi mekaanisen välityksen kautta ja vaikutti takapyöriin. Autossa oli hammastanko-ohjaus. Ensiasennusrenkaina oli Barum-ristikudosrenkaat kooltaan 6,70×15".


title: Tatra 603

text: Auton kori oli neliovinen, itsekantava sinkitty teräskori. Ensimmäisen mallisarjan autot oli rekisteröity kuudelle henkilölle, seuraavien viidelle. Korin ilmanvastuskerroin oli 0,36. Akseliväli oli 2 750 millimetriä. Auton etuosassa oli tilavuudeltaan 361-litrainen tavaratila, jossa olivat myös auton polttoainetankki ja kaksi akkua. Varapyörä oli tavaratilan alla erillisessä tilassa, johon pääsi käsiksi avaamalla luukun jonka aukaisukahva sijaitsi tavaratilan puolella. Tämän lisäksi moottorin ja takaistuimen välissä oli 142 litran tavaratila.


title: Tatra 603

text: Autossa oli 12-volttinen PAL Magnetonin valmistama sähköjärjestelmä. Tavaratilaan sijoitetut kaksi 82 ampeeritunnin akkua olivat jännitteeltään kuusivolttisia. Käynnistysmoottorin teho oli 1,32 kW. Teholtaan 300 watin laturi oli integroitu jäähdytyspuhaltimen yhteyteen; joissain malleissa oli kaksi erilliset kuuden voltin laturit kummallakin puhaltimella.


title: Tatra 603

text: Auton futuristisesta ulkoisesta olemuksesta huolimatta sen sisusta oli karu ja yksinkertainen. Verhoilu oli kangasta ja kojelaudassa oli halvoista pikkuautoista tuttu yhden lasin taakse ryhmitelty mittaristo. Sen sijaan teknisten ratkaisujen osalta auto oli edellä aikaansa; joka pyörän erillisjousitus, alumiiniset sylinterinkannet puolipallon muotoisine palotiloineen sekä vuodesta 1969 olleet kärjetön sytytysjärjestelmä ja joka pyörän levyjarrut olivat ominaisuuksia, jotka olivat harvinaisuuksia kalliimmissakin länsieurooppalaisissa ja amerikkalaisissa autoissa.


title: Tatra 603

text: Edustusautojen tapaan takana istuvia varten oli suuret pääntilat ja jalkatilat. Täysin tasainen lattia ja ohjauspylvääseen asennettu vaiheenvalitsin sekä kojelaudassa ollut sateenvarjonkahvatyylinen seisontajarrun kahva mahdollistivat kolme istumapaikkaa yhtenäisellä etupenkillä. Vaihdekaavio oli tavanomaisesta poikkeava, sillä peruutusvaihde ja ykkösvaihde olivat kuljettajasta poispäin. Ohjaus oli tarkka ja kevyt, mutta auton ajo-ominaisuuksia oudoksuttiin.


title: Tatra 603

text: Moottorin teho oli suhteellisen alhainen auton massaan nähden, mutta auto vastasi suorituskyvyltään neuvostoliittolaisia edustusautoja. T603-2:n kiihtyvyys 0–100 km/h oli 15,5 sekuntia.


title: Tatra 603

text: T603:lle alettiin kaavailla seuraajaa 1960-luvun alusta lähtien. Tatran Prahan toimipisteessä muotoiltiin T603 A. Bratislavan yksikössä taas rakennettiin insinööri Ivan Mičíkin johdolla linjakkaasti muotoiltu prototyyppi T603 X, joka kuitenkin pitkälti perustui T603:n tekniikkaan. Kommunistinen johto kuitenkin esti näiden mallien kehitystyön tätä pidemmälle.


title: Tatra 603

text: T603 MB ("Mikrobus") oli T603:n alustalle rakennettu 12-paikkaisen minibussin prototyyppi. Sen huippunopeus oli 120 km/h. Auto rakennettiin Bratislavassa vuonna 1961. T603:n V8-moottori oli asetettu auton etuosaan ja autossa oli etuveto.


title: Tatra 603

text: T603 NP oli edelleen kehitetty versio T603 MB:stä, mutta tarkoitettu tavarankuljetukseen. Myös tämä malli suunniteltiin Bratislavassa. Ohjaamon suunnittelussa käytettiin pohjana armeijaa varten suunnitellun T805:n muotoja. Myöskään T603 NP ei edennyt sarjatuotantoon asti.


title: Tatra 603

text: Tatran kilpaosasto rakensi vuonna 1964 T603-2 GT-muunnelman GT-luokkaan kestävyysajoja varten. Moottorin teho oli kasvatettu tasolle 145 hv /6000 1/min ja auton huippunopeus oli 180 km/h.


title: Tatra 603

text: Auton kilpaura alkoi yli 8 000 km:n mittaisella Spa–Sofia–Liège-maratonrallilla, johon lähetettiin kolme punakeltaista kilpa-Tatraa. Kilpailu ajettiin kuitenkin Nürburgringillä, sillä Jugoslavian hallitus oli kieltänyt ajamisen maansa läpi. Yksi Tatroista selvisi maaliin asti, mutta kaksi autoa joutui keskeyttämään kisan teknisten ongelmien tähden.


title: Tatra 603

text: Seuraava kilpailu oli 84 tunnin kestävyyskisa Marathón de la Route, joka niin ikään ajettiin Nürburgringillä. Myös tähän kilpailuun lähetettiin kolme ajoneuvokuntaa, joissa kussakin oli kaksi kuljettajaa. Autot oli tällä kertaa maalattu valkoisiksi. Kilpailun aikana ajovuoroa vaihdettiin 2-3 tunnin välein. Vähimmäiskeskinopeudeksi oli määrätty 102 km/h päiväsaikaan ja öisin 70 km/h; rajojen alittamisesta seurasi sakkominuutteja. Stanislav Hajdušekin ja Adolf Veřmiřovskýn kuljettama auto ajoi kolmanneksi ja heitä seurasi heti neljännellä sijalla Alois Mark ja Zdenek Čechmánek. Kolmas Tatra joutui keskeyttämään takapyörän irtoamiseen. Kilpailun voittaneella joukkueella oli Porsche 904 Carrera ja toiseksi sijoittuneella Alfa Romeo GTZ.


title: Tatra 603

text: Vuonna 1966 Tatrat siirtyivät B5-luokkaan, jossa autoja sai muuttaa vapaammin. Autoihin asennettiin levyjarrut sekä erikoiskilparenkaat ja moottorin tehoa kasvatettiin 150 hevosvoimaan. Autojen väritys muutettiin tummankeltaiseksi lukuun ottamatta tavaratilan kantta, joka maalattiin mustaksi.


title: Tatra 603

text: Vuoden 1966 Marathón de la Route -kilpailussa Nürburgringillä Tatra saavutti sijat kolme, neljä ja viisi. Seuraavan vuoden kilpailussa Tatrat sijoittuivat neljännelle ja viidennelle sijalle.


title: Tatra 603

text: Maratonralleissa käytetyistä Tatroista on näihin päiviin säilynyt yksi kappale.


title: Seymour Nebenzahl

text: Seymour Nebenzahl tai Seymour Nebenzal (22. heinäkuuta 1897 New York, Yhdysvallat – 23. syyskuuta 1961 München, Länsi-Saksa) oli yhdysvaltalainen elokuvatuottaja.


title: Seymour Nebenzahl

text: Nebenzahl oli New Yorkissa syntynyt juutalainen, joka aloitti elokuvauransa Saksassa. Hän perusti ohjaaja Richard Oswaldin kanssa Nero-Filmin 1924. Saksassa Nebenzahl tuotti mm. Georg Wilhelm Pabstin elokuvat "Pandoran lipas" ja "Kerjäläisooppera", Fritz Langin elokuvat "M – kaupunki etsii murhaajaa" ja "Tri Mabusen testamentti" sekä Paul Czinnerin "Arianen". Natsien valtaan nousun jälkeen Nebenzahl karkasi Ranskaan ja Hollywoodiin 1939. Yhdysvalloissa hän käytti sukunimestään muotoa Nebenzal.


title: Seymour Nebenzahl

text: Nebenzalista tuli PRC:n sijoittaja ja tuottaja 1942. PRC:lle hän tuotti muun muassa Edgar G. Ulmerin elokuvan "Elää vain kerran". Hänen huomatuimmat tuotansa olivat kuitenkin hänen omistuksessaan olleiden saksalaisten elokuvien uudelleenfilmatisoinnit. Nebenzal tuotti "Kadonneen maailman" uudelleen nimellä "Atlantiksen houkutuslintu" ja rikosdraaman "M – kaupunki etsii murhaajaa" nimellä "M".


title: HMS Hermione (74)

text: HMS Hermione (viirinumero 74) oli Britannian kuninkaallisen laivaston Dido-luokan ilmatorjuntaristeilijä. "HMS Hermione" tilattiin Alexander Stephen and Sonsilta osana vuoden 1937 laivasto-ohjelmaa ja se otettiin palveluskäyttöön 25. maaliskuuta 1941.


title: HMS Hermione (74)

text: "HMS Hermione" palveli 2. Risteilijäviirikössä saksalaisen taistelulaivan "Bismarckin" metsästyksen aikana, minkä jälkeen alus siirrettiin kesäkuussa 1941 Gibraltarille Force H:hon. Aluksella olleet puolen tuuman konekiväärit korvattiin loka-marraskuussa 1941 viidellä yksiputkisella 20 millimetrin ilmatorjuntatykillä. Alus osallistui Maltan saattueiden suojaamiseen.


title: HMS Hermione (74)

text: "HMS Hermione" upotti 2. elokuuta 1941 törmäämällä Italian laivaston sukellusvene "Tembienin" Sisilian kapeikossa. Maaliskuussa 1942 alus oli suojaamassa operaatio Ironcladin maihinnousulaivastoa Gibraltarilta Durbaniin ja toukokuussa se osallistui varsinaiseen Madagaskarin maihinnousuun, mistä se siirtyi itäiselle Välimerelle 15. Risteilijäviirikköön, jonka mukana se oli kesäkuussa 1942 suojaamassa operaatioiden Vigorous ja Harpoon saattueita.


title: HMS Hermione (74)

text: "HMS Hermioneen" osui 16. kesäkuuta Kreetan eteläpuolella saksalaisen "U-205":n laukaisema torpedo upottaen aluksen.


title: HMS Naiad (93)

text: HMS Naiad (viirinumero 93) oli Britannian kuninkaallisen laivaston Dido-luokan ilmatorjuntaristeilijä. "HMS Naiad" tilattiin Hawthorn Leslie and Companylta osana vuoden 1936 laivasto-ohjelmaa ja se otettiin palveluskäyttöön 24. heinäkuuta 1940.


title: HMS Naiad (93)

text: "HMS Naiad" liitettiin palvelukseen otettaessa Kotilaivastoon ja se valvoi merireittejä suojaten saattueita. Osana 15. Risteilijäviirikköä alus osallistui marraskuussa 1940 saksalaisten kaappareiden metsästykseen "HMS Jervis Bayn" upottamisen jälkeen. Pari seuraavaa kuukautta alus suojasi WS-saattueita Freetowniin, mutta tammikuussa 1941 se palasi pohjoisille reiteille. "HMS Naiad" havaitsi Saksan laivaston taisteluristeilijät "Scharnhorstin" ja "Gneisenaun" Islannin eteläpuolella alusten pyrkiessä murtautumaan Atlantille.


title: HMS Naiad (93)

text: "HMS Naiad" oli toukokuussa 15. Risteilijäviirikön lippulaivana Force H:ssa Gibraltarilla suojaamassa Maltan saattueita. Alus osallistui Kreetan evakuointeihin ja Vichyn Ranskan joukkoja vastaan Syyriassa, missä se yhdessä "HMNZS Leanderin" kanssa upotti Vichyn Ranskan laivaston "Guépardin".


title: HMS Naiad (93)

text: Alukselle asennettiin syyskuussa 1941 viisi yksiputkista 20 millimetrin ilmatorjuntatykkiä sekä tutkajärjestelmät.


title: HMS Naiad (93)

text: "HMS Naiad" palasi Maltan saattueiden suojaamistehtävään, kunnes se purjehti maaliskuussa 1942 Aleksandriasta hyökätäkseen vaurioituneen Italian laivaston risteilijän kimppuun. Ilmoitus oli kuitenkin väärä ja aluksen palatessa siihen osui 11. maaliskuuta saksalaisen sukellusveneen "U-605":n laukaisema torpedo Mersa Matruhista pohjoiseen. Osuma upotti aluksen.


title: HMS Phoebe (43)

text: HMS Phoebe (viirinumero 43) oli Britannian kuninkaallisen laivaston Dido-luokan ilmatorjuntaristeilijä. "HMS Phoebe" tilattiin Fairfield Shipbuilding and Engineering Companyltä osana vuoden 1936 laivasto-ohjelmaa ja se otettiin palveluskäyttöön 27. syyskuuta 1940.


title: HMS Phoebe (43)

text: "HMS Phoebe" liitettiin palvelukseen otettaessa Kotilaivaston 15. Risteilijäviirikköön. Alus palveli saattueiden suojaamistehtävissä Pohjois-Atlantilla, kunnes alus siirrettiin huhtikuussa 1941 Välimeren laivastoon Aleksandriaan.


title: HMS Phoebe (43)

text: Alus osallistui Välimerellä Kreikan evakuointeihin, Maltan saattueiden suojaamiseen sekä Kreetan evakuointeihin. Alus osallistui kesäkuussa lippulaivana taistelutoimiin Vichyn Ranskan joukkoja vastaan Syyrian rannikolla. Alus kykeni väistämään 3. heinäkuuta sukellusvene "Malachiten" laukaisemat torpedot, mutta siihen osui 27. elokuuta aluksen kuljettaessa joukkoja Tobrukiin lentokoneesta laukaistu torpedo. Aleksandriassa tehtyjen tilapäiskorjausten jälkeen alus purjehti 21. marraskuuta New Yorkiin telakalle.


title: HMS Phoebe (43)

text: Telakalla New Yorkissa aluksen Q-tornin paikalla ollut nelituumainen, puolentuuman konekiväärit sekä 279 tutka poistettiin. Nelituumaisen paikalle sijoitettiin neliputkinen kaksinaulainen ja lisäksi yksitoista yksiputkista 20 millimetrin ilmatorjuntatykkiä. Aluksen tutkajärjestelmä koostui korjausten jälkeen tutkista 281, 284 ja 285.


title: HMS Phoebe (43)

text: "HMS Phoebe" palasi telakalta 21. huhtikuuta 1942, mutta se ei palannut palvelukseen ennen kuin toukokuussa. Alus palasi Välimerelle ottaen elokuussa osaa operaatio Pedestaliin. Alus yhdessä "HMS Siriuksen" kanssa siirrettiin Kapkaupunkiin torjumaan saksalaisia saarronmurtajien pääsyn Kauko-Itään ja Kauko-Idästä takaisin. Aluksilla ei ollut onnea.


title: HMS Phoebe (43)

text: "HMS Phoebeen" osui 23. lokakuuta 1942 saksalaisen sukellusveneen "U-161":n laukaisemat torpedot Ranskan Päiväntasaajan Afrikan Pointe Noiren edustalla. Alukseen osui sekä keulaan että perään vaurioiden ollessa suuria. Alukselle tehtiin Pointe Noiressa tilapäiskorjaukset, joiden valmistuttua joulukuussa se purjehti Yhdysvaltoihin korjattavaksi. Alus palasi telakalta kesäkuun puolessa välissä 1943 ja se palasi palvelukseen heinäkuussa.


title: HMS Phoebe (43)

text: Aluksen A-torni poistettiin korjausten yhteydessä. Alukselta poistettiin myös kaikki kolme neliputkista kahdennaulan tykkiä sekä seitsemän yksiputkkista 20 millimetrin tykkiä. Poistetut tykit korvattiin kolmella neliputkisella 40 millimetrin Bofors ilmatorjuntatykillä sekä kuudella kaksiputkisella 20 millimetrin ilmatorjuntatykillä. Tutka järjestelmään lisättiin tutka 272. Poistettu A-tykki palautettiin heinäkuussa aluksen palattua Englantiin.


title: HMS Phoebe (43)

text: "HMS Phoebe" palasi Välimerelle toimien Aegean merellä ja tuki tammikuussa 1944 Anzion maihinnousua. Alus siirrettiin Itäisen laivaston 5. Risteilijäviirikköön palvellen sodan lopun Intian valtamerellä. Alus suojasi tukialusten syöksyä Nikobaareille ja Sabangille. Se oli myös tukemassa huhti-toukokuussa 1945 Burman rannikon maihinnousuja sekä Rangoonin maihinnousuja, jolloin se oli 21. Saattuetukialusviirikön lippulaivana. Lippulaivan tehtävistä aluksen vapautti "HMS Royalist".


title: HMS Phoebe (43)

text: Sodan jälkeen "HMS Phoebe" palasi Itä-Intiasta Englantiin huollettavaksi. Alus saapui 29. lokakuuta 1945 Sheernesiin ja se liitettiin 1946 Välimeren laivastoon Hävittäjien lippulaivaksi, kunnes se liitettiin marraskuussa 1947 1. Risteilijäviirikköön.


title: HMS Phoebe (43)

text: "HMS Phoebe" saapui 14. maaliskuuta 1951 Chathamin telakalle poistettavaksi palveluksesta, minkä jälkeen se toimi vanhemman upseerin aluksena Harwichin reservissä 1951 - 1953. Alus siirrettiin 1953 Portsmouthiin edelleen reservissä säilyen, kunnes se sijoitettiin 1956 poistolistalle. Alus saapui 1. elokuuta 1956 Hughes Bolkowille Blythiin romutettavaksi.


title: HMS Scylla (98)

text: HMS Scylla (viirinumero 98) oli Britannian kuninkaallisen laivaston Dido-luokan ilmatorjuntaristeilijä. "HMS Scylla" tilattiin Scotts Shipbuilding and Engineering Companyltä osana vuoden 1938 laivasto-ohjelmaa ja se otettiin palveluskäyttöön 12. kesäkuuta 1942.


title: HMS Scylla (98)

text: "HMS Scylla" liitettiin palvelukseen otettaessa Kotilaivastoon, jonka mukana alus suojasi Jäämeren saattueita, kunnes se purjehti 28. lokakuuta Gibraltarille. Alus osallistui marraskuussa Pohjois-Afrikan maihinnousuun itäisellä maihinnousualueella Force O:ssa. Alus siirrettiin joulukuussa Biskajanlahdelle tuhoamaan kotiinpalaavia saksalaisia saarronmurtajia. "HMS Scylla" valtasi 1. tammikuuta 1943 Finisterren luoteispuolella "Rhakotiksen".


title: HMS Scylla (98)

text:
"HMS Scylla" palasi helmikuussa Kotilaivastoon suojaamaan Jäämeren saattueita, mutta se palasi kesäkuussa Biskajan lahdelle suojaamaan sukellusveneiden torjunta-aluksia. Alus kuului syyskuussa Salernon maihinnousussa saattuetukialusryhmään, josta se palasi lokakuussa Englantiin muutettavaksi saattuetukialusryhmän lippulaivaksi. Alus palasi telakalta huhtikuussa 1944.
"HMS Scylla" oli Normandian maihinnousussa Itäisen osaston lippulaivana, mutta se osui miinaan 23. kesäkuuta vaurioituen pahoin. Alus merkittiin rakenteellisesti täysin tuhoutuneeksi. Vaikka se hinattiin Portsmouthiin alusta ei kuitenkaan romutettu. Alusta käytettiin maalilaivana 1948-1950.


title: HMS Scylla (98)

text: "HMS Scylla" saapui 4. toukokuuta 1950 T Wardsille Barrow-in-Furnessiin romutettavaksi.


title: HMS Sirius (82)

text: HMS Sirius (viirinumero 82) oli Britannian kuninkaallisen laivaston Dido-luokan ilmatorjuntaristeilijä. "HMS Sirius" tilattiin Portsmouthin telakalta osana vuoden 1937 laivasto-ohjelmaa ja se otettiin palveluskäyttöön 6. toukokuuta 1942. Aluksen valmistumista viivästytti lentopommituksessa saadut vauriot.


title: HMS Sirius (82)

text: "HMS Sirius" liitettiin palvelukseen otettaessa Kotilaivastoon, kunnes se siirrettiin elokuussa Välimerelle tukemaan operaatio Pedestalia. Alus siirrettiin eteläiselle Atlantille etsimään saksalaisia saarronmurtajia Kauko-Idän reiteiltä, kunnes se palasi marraskuussa Välimerelle osallistuakseen Pohjois-Afrikan maihinnousuihin.


title: HMS Sirius (82)

text: "HMS Sirius" liitettiin joulukuussa Force Q:hon Bônen niemimaalle häiritsemään akselivaltojen Tunisian ja Italian välisiä saattueita, kunnes Pohjois-Afrikassa olleet akselivaltojen joukot antautuivat. Alus liitettiin 12. Risteilijäviirikköön, jonka mukana se heinäkuussa tuki Sisilian maihinnousua. Seuraavien kuukausien aikana alus tuki maissa olevien joukkojen taistelua ja syyskuussa se oli miehittämässä liittoutuneiden haltuun ottamaa Taranton satamaa.


title: HMS Sirius (82)

text: "HMS Sirius" siirrettiin Adrianmerelle, jossa se taisteli 5. lokakuuta 1943 saksalaista Dodekanesian saaristoon matkalla olevaa saattuetta vastaan. Alukseen osui 17. lokakuuta Scarpanton edustalla lentopommi ja se purjehti Massawaan telakalle. Telakalla alukselta poistettiin yksi yksiputkinen 20 millimetrin ilmatorjuntatykki, jonka tilalle asennettiin kaksi yksiputkista 40 millimetrin Bofors Mk III ilmatorjuntatykkiä. Aluksen korjaukset valmistuivat helmikuussa 1944, jonka jälkeen se purjehti Englantiin liittyäkseen Normandian maihinnousua varten koottuun laivastoon. Alus oli itäisen osaston reservinä.


title: HMS Sirius (82)

text: "HMS Sirius" palasi elokuussa Välimerelle Etelä-Ranskan maihinnousuun osallistuakseen, josta se siirrettiin Aegean merelle. Alus oli lokakuussa mukana Ateenan takaisin valtauksessa. Alus palveli Välimeren laivaston 15. Risteilijäviirikössä vuoteen 1946.


title: HMS Sirius (82)

text: "HMS Sirius" palasi 1946 Englantiin, jossa se siirrettiin Portsmouthiin huollettavaksi. Palvelukseen palattuaan alus liitettiin maaliskuussa 1947 Kotilaivaston 2. Risteilijäviirikköön. Alus poistettiin palveluksesta 1949 ja siirrettiin poistolistalle 1956. "HMS Sirius" saapui 15. lokakuuta 1956 Hughes Bolkowille Blythiin romutettavaksi.


title: Manacapuru

text: Manacapuru on kaupunki Brasiliassa Amazonasin osavaltiossa. Vuonna 2010 kaupungissa oli 85 144 asukasta. Alueella tuotetaan sahatavaraa, polttopuuta, luonnonkumia, brasilpähkinöitä ja Euterpe-suvun palmuista saatavia açaí-hedelmiä. Se on saanut nimensä Amazonin sivujoesta Rio Manacapurusta.


title: Eurosetelit

text: Eurosetelit ovat euroalueella vuodesta 2002 lähtien käytössä olleita seteleitä. Rahat laskee liikkeelle Euroopan keskuspankki (EKP). Nimellisarvoltaan setelit ovat 5, 10, 20, 50, 100, 200 ja 500 euroa. Toisin kuin eurokolikot, setelit ovat molemmilta puolilta samanlaisia koko euroalueella, vaikka ne on painettu eri jäsenvaltioissa. Ensimmäisen sarjan euroseteleitä alettiin korvata uusilla vuoden 2013 toukokuusta alkaen.


title: Eurosetelit

text:
Eurosetelien suunnittelemiseksi Euroopan keskuspankin edeltäjä, Euroopan rahapoliittinen instituutti EMI, julisti helmikuussa 1996 EU-maissa kilpailun, johon kutsuttiin osallistumaan useita kuvataiteilijoita. Seteleille asetettiin kilpailuohjelmassa tietyt vaatimukset, kuten koot, värit ja pakolliset symbolit ja tekstit. Setelisarjan tuli olla teemaltaan joko ”Euroopan aikakaudet ja tyylisuunnat” tai ”abstrakti/moderni”. Suunnitelmissa tuli yhdistää onnistuneesti taiteellinen luovuus ja setelien turvaominaisuudet. Setelien tuli olla
Lisäksi setelien tuli olla selvästi eurooppalaisen näköisiä ja viestittää sellaisia poliittisia ja kulttuuriarvoja, jotka kaikki eurooppalaiset voivat helposti hyväksyä.


title: Eurosetelit

text: Kilpailuehdotuksia eli suunnitelmia eurosetelisarjaksi tuli 29 suunnittelijalta tai suunnitteluryhmältä yhteensä 44. Tuomaristossa oli eri EU-maista neljätoista taiteiden ja viestinnän asiantuntijaa, jotka oli valittu maiden keskuspankkien ehdottamina.


title: Eurosetelit

text: Kilpailun voittajaehdotus julkistettiin 13. joulukuuta 1996. Kilpailun voitti itävaltalainen setelitaiteilija Robert Kalina. Voittotyö päätettiin ottaa pohjaksi euroseteleiden ulkonäölle. Lopulliset suunnitelmat valmistuivat helmikuussa 1998. Setelien painaminen käynnistyi heinäkuussa 1999. Eurosetelien lopulliset mallit julkistettiin yleisölle 30. elokuuta 2001, setelien esijakelu pankeille ja yrityksille alkoi 1. syyskuuta 2001, ja setelit (sekä kolikot) laskettiin liikkeelle 1. tammikuuta 2002.


title: Eurosetelit

text: Toisin kuin kolikoissa, euroseteleissä ei ole kansallisia kuva-aiheita eikä tekstejä, vaan niissä korostetaan eurooppalaisille yhteisiä arvoja. Pääasiallisena kuvituksena on eri aikakausien ja tyylisuuntien arkkitehtuuri. Setelien etusivuille on kuvattu rakennusten ovia ja ikkunoita, takasivuille siltoja. Nämä kuvastavat avautumista kohti muita ihmisiä ja yhteyksiä heihin. Kuvatut ovet, ikkunat ja sillat eivät esitä mitään tiettyjä olemassa olevia rakennelmia, mutta ne kuvaavat eri aikakausille tyypillisiä rakennustyylejä.


title: Eurosetelit

text:
Setelien suuruudet eli nimellisarvot ja kuva-aiheiden tyylisuunnat ovat seuraavat : Seteleiden koko vaihtelee siten, että pieniarvoiset setelit ovat pienimpiä ja koko on sitä suurempi mitä suurempiarvoinen seteli on kyseessä. Tällä, samoin kuin setelien suurilla numeroilla ja nimellisarvon mukaan vaihtelevilla kohokuvioinneilla, setelien tunnistaminen on tehty mahdolliseksi myös näkövammaisille. Myös seteleiden selkeästi erilaiset värit auttavat erottamaan ne toisistaan.
Euroseteleissä on suuri määrä ns. turvatekijöitä, joiden tarkoituksena on vaikeuttaa seteleiden väärentämistä. Tutuimpia näistä ovat kaiverruspainatus, vesileima, hologramminauha tai -kuvake ja varmuuslanka setelipaperin sisällä . Vähemmän tunnettuja ovat mm. setelin ultravioletti- ja infrapunavalossa näkyvät ominaisuudet, magneettiset ominaisuudet, mikrokokoiset tekstit, Eurion-koodi sekä monet muut, joiden havaitseminen vaatii erikoisvälineitä ja joista useita ei ole edes julkistettu yleisölle.


title: Eurosetelit

text: Kaikissa euroseteleissä on arvopuolella joko EKP:n ensimmäisen pääjohtajan Wim Duisenbergin, 1. marraskuuta 2003 pääjohtajana aloittaneen Jean-Claude Trichet’n tai 1. marraskuuta 2011 pääjohtajana aloittaneen Mario Draghin allekirjoitus painettuna.


title: Eurosetelit

text: Lisäksi kaikissa euroseteleissä on


title: Eurosetelit

text: Kaikki eurosetelit ovat 0,105 mm paksuja.


title: Eurosetelit

text: Ensimmäisen sarjan seteleissä on sekä kaikille seteleille yhteisiä että nimellisarvokohtaisia turvatekijöitä, joita on esitetty seuraavissa kuvissa. Turvatekijöitä on kuitenkin muitakin kuin kuvissa näkyvät.


title: Eurosetelit

text: Kaikille seteleille yhteisiä turvatekijöitä:


title: Eurosetelit

text: Yhden tai muutaman nimellisarvon turvatekijöitä:


title: Eurosetelit

text:
Seteleitä painetaan eri EU-maiden setelipainoissa. Välttämättä ei tarvitse olla kyse euroja käyttävästä EU-maasta: esimerkiksi Isossa-Britanniassa on painettu osa käytössä olevista euroseteleistä, vaikkei euro ole Isossa-Britanniassa käytössä . Setelien painomaan ei siis myöskään tarvitse olla sama kuin liikkeellelaskumaa.
Setelien etupuolella näkyy pienenä tekstinä painopaikan kuusimerkkinen koodi. Sen ensimmäinen kirjain on setelipainon tunnus, seuraavat kolme numeroa ovat painolaatan tunnistenumero, seuraavana oleva kirjain on painoarkin rivi ja viimeinen numero on painoarkin sarake. Esimerkki: D001A1 = Setelin on painanut suomalainen Setec Oy, painolaatta 001, laatan 1. rivi ja laatan 1. sarake. Setec (nykyinen Gemalto Oy) ei tosin ole enää vuoden 2003 jälkeen painanut seteleitä, vaan kaikki Suomessa liikkeelle laskettavat käyttämättömät setelit ovat joko vanhaa varastoa Setecin taannoin painamasta määrästä tai ulkomailla painettuja.


title: Eurosetelit

text: Ennen käteiseurojen käyttöönottoa 1. tammikuuta 2002 useimmissa painoissa painettiin kaikkia setelien nimellisarvoja, koska käyttöönottoa varten seteleitä tarvittiin valtava määrä . Nykyisin vuosittain painetaan paljon pienempiä määriä uusia seteleitä. Ne tarvitaan lähinnä korvaamaan käytössä loppuun kuluneita seteleitä ja lisäämään liikkeellä olevan setelirahan kokonaismäärää (jälkimmäinen johtuu pääosin euron kasvavasta merkityksestä yhtenä maailman päävaluutoista, mikä lisää käteiseurojen kysyntää euroalueen ulkopuolella). Sen vuoksi kussakin setelipainossa ei tarvitse painaa kuin yhtä tai vain muutamaa nimellisarvoa, esimerkiksi vain 20 euron seteleitä.


title: Eurosetelit

text: Sarjanumerossa on ensimmäisenä kirjain, ja sitä seuraa yksitoista numeroa. Kirjain paljastaa, minkä maan keskuspankki on setelin painatuksen tilannut. Koska painopaikka ei välttämättä ole samassa maassa, sarjanumeron kirjain ja edellä mainittu painopaikan kirjain voivat viitata eri maihin. Kymmenen seuraavaa numeroa ovat setelin järjestysnumero, ja viimeinen numero on tarkistusnumero. Sarjanumeroon pätee kaava, että kun lasketaan sarjanumeron kirjaimen järjestysnumero (A=1, B=2, …, Z=26) ja kaikki numerot yhteen, ja sen jälkeen saadun summan numerot vielä uudelleen yhteen, saadaan aina 8 (esimerkiksi S00630387745: S=19, 19+0+0+6+3+0+3+8+7+7+4+5 = 62, 6+2 = 8).


title: Eurosetelit

text: Ensi näkemältä maiden järjestys kirjaimiin nähden vaikuttaa sattumanvaraiselta, mutta vuonna 2002 eurokäteisen käyttöön ottaneet maat (sekä EU- mutta ei euromaat Tanska, Ruotsi ja Iso-Britannia, joille silti on varattu kirjain) ovat kuitenkin kunkin maan pääkielen mukaisten nimien mukaan käänteisessä aakkosjärjestyksessä. Kreikka on poikkeus, sillä sille on valittu Y-kirjain ilmeisesti siksi, että sama kirjainmerkki esiintyy myös kreikkalaisessa kirjaimistossa ypsilon-kirjaimena. Aakkosjärjestyksestä poikkeavat myös euron myöhemmin käyttöön ottaneet maat. Kirjainkoodit ovat seuraavat :


title: Eurosetelit

text: Mitä pidempään setelit ovat käytössä, sitä paremmiksi niiden väärennystekniikat ja väärentäjien taidot kehittyvät. Sen vuoksi kaikki maailman valtiot joutuvat uusimaan setelisarjansa muutaman vuoden välein ja lisäämään seteleihin uusia turvatekijöitä. Euroopan keskuspankki laskee liikkeelle uuden setelisarjan vuosina 2013-2019.